Warga emas mati tergantung pada pokok
Oleh DIYANATUL ATIQAH ZAKARYA

11 Ogos 2021, 10:27 pm
ALOR GAJAH – Seorang warga emas ditemui mati dalam keadaan tergantung pada sebatang pokok mangga di Kampung Melaka Pindah, di sini hari ini.
Lelaki yang berusia 70 tahun itu ditemui kira-kira pukul 7 malam sebelum mayatnya diturunkan dengan bantuan pasukan bomba.
Ketua Balai Bomba dan Penyelamat Alor Gajah, Penolong Kanan Penguasa Bomba Mohd. Zamri Omar berkata, panggilan kecemasan diterima daripada polis pukul 7.19 petang.
Katanya, 11 anggota bersama-sama tiga jentera dikejarkan ke lokasi dan tiba tujuh minit kemudian.
“Apabila tiba di lokasi, kita dapati terdapat satu mayat lelaki dalam keadaan tergantung di sebatang pokok mangga yang terletak berhampiran sebuah stor di hadapan rumahnya.
“Mayat telah diturunkan dan diserahkan kepada pihak polis untuk tindakan lanjut,” katanya ketika dihubungi hari ini.

Jelasnya, difahamkan mangsa merupakan seorang warga Indonesia berstatus pemastautin tetap di negara ini.
Sementara itu, Ketua Polis Daerah Alor Gajah, Superintendan Arshad Abu berkata, setakat ini kes diklasifikasikan sebagai mati mengejut. – K! ONLINE


Tiada suntikan secara ‘walk in’ kepada warga asing
Oleh AHMAD SHAHERMAN SHAMSURI

11 Ogos 2021, 10:19 pm
PETALING JAYA – Kekecohan dan tindakan warga asing berkumpul beramai-ramai di Rumah Prihatin @ Grand Season hari ini untuk mendapatkan suntikan vaksin berlaku disebabkan kerana salah faham.
Rumah Prihatin dalam satu kenyataan berkata, pihaknya tidak menyediakan perkhidmatan daftar terus (walk-in) vaksin untuk bukan warganegara kerana ia telah dilaksanakan di Pusat Pemberian Vaksin (PPV) Bukit Jalil.
Susulan itu katanya, berlaku ‘rush crowd’ luar biasa di luar jangkaan pihak pengurusan dan penguat kuasa.
“Di peringkat awal, pihak Rumah Prihatin mengambil tindakan bersama dengan Polis Diraja Malaysia (PDRM) dan Dewan Bandaraya Kuala Lumpur (DBKL) bagi menyuraikan keadaan.
“Namun warga asing tersebut tetap tidak mahu bersurai, walaupun telah diberikan arahan dan amaran. Keadaan kembali diperbetulkan dengan bantuan PDRM dan DBKL,” katanya hari ini.
Menurutnya lagi, program vaksinasi berkenaan diuruskan oleh Rumah Prihatin di bawah Program Vaksinasi [email protected] dan tidak melibatkan mana-mana pihak lain.

Justeru, pihaknya kesal dengan apa yang terjadi dan akan meningkatkan lagi pematuhan prosedur operasi standard (SOP), dengan bantuan pihak berkuasa bagi memastikan kejadian ini tidak berulang lagi.
Terdahulu, Kosmo! Online hari ini melaporkan tentang penularan satu video memaparkan ratusan warga asing berpusu-pusu untuk mendapatkan suntikan vaksin secara ‘walk in’ di ibu negara dan didakwa gagal mematuhi SOP ditetapkan.
Lebih menakutkan, kumpulan warga asing itu bukan sahaja dilihat gagal menjaga penjarakan sosial ditetapkan, malah ada di antara mereka dilihat seakan-akan ‘berpeluk’ berikutan berada terlalu dekat. – K! ONLINE


Bapa teruja anak hadiahkan ‘scrambler’
Oleh KOSMO!

11 Ogos 2021, 9:48 pm
PETALING JAYA – Berbaktilah dan bahagiakan kedua ibu bapa selagi hayat mereka masih ada.
Itu reaksi orang ramai apabila melihat sebuah klip video yang memaparkan kegembiraan seorang bapa apabila anak-anaknya telah menghadiahkan sebuah motosikal jenis Kawasaki KLX.
Difahamkan, motosikal jenis ‘scrambler’ itu adalah motosikal idaman bapa mereka sejak usianya masih muda.
Menerusi klip video berdurasi 19 saat yang dimuat naik di laman Facebook itu, kelihatan wajah lelaki itu sangat gembira dan teruja apabila anak-anaknya berjaya menghadiahkan motosikal idamannya.
Kelihatan lelaki itu juga terus membonceng motosikal tersebut sejurus anaknya menyerahkan kunci.
Susulan klip video itu, rata-rata pengguna Facebook turut berkongsi kegembiraan dan masing-masing berharap agar dapat membahagiakan orang tua mereka.

Pada masa sama, netizen turut berpesan kepada yang masih mempunyai ibu bapa supaya sentiasa berbakti dan membahagiakan mereka kerana ketika musim pandemik ini, apa sahaja boleh berlaku dalam sekelip mata.
Sehingga pukul 9 malam tadi, klip video tersebut telah ditonton lebih 11,000 kali dan dikongsi 21 pengguna. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Fama beri penjelasan harga rambutan 40 sen
Oleh ROSALWANI CHE SOH

11 Ogos 2021, 8:13 pm
KOTA BHARU – Lembaga Pemasaran Pertanian Persekutuan (Fama) menyangkal dakwaan pekebun di Tanah Merah dan Jeli yang mengatakan harga rambutan di kawasan itu jatuh hingga 40 sen sekilogram.
Fama dalam kenyataannya berkata, pihaknya telah membuat pemantauan terhadap pengumpul buah dan pekebun di kedua-dua daerah itu melalui panggilan telefon semalam.
Seorang pengumpul buah, Hassan Basri A. Aziz memaklumkan jualan 40 sen merupakan harga yang telah ditolak upah memanjat pokok dan mengambil buah rambutan.
“Sebagai contoh, sekiranya harga RM1 belian rambutan di ladang, kos untuk memanjat pokok adalah 40 sen dan mengambil buah 20 sen sekilogram.
“Keadaan itu menyebabkan pekebun akan mendapat harga 40 sen tanpa dia sendiri yang melakukan kerja-kerja mengutip buah,” katanya.
Kenyataan itu berkata, bagi menyelesaikan masalah lambakan rambutan, pusat operasi Fama Kota Bharu akan membeli buah itu sebanyak 4.5 tan metrik dari dua daerah tersebut serta Machang bermula esok.

Ketika ini, rambutan dijual pada harga RM1 hingga RM1.50 sekilogram pada peringkat ladang dan borong, manakala RM2 hingga RM2 bagi harga runcit.
Bagi belian di ladang melalui Fama pula dibeli pada harga RM1.50 hingga RM1.30 sekilogram. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiada pergerakan kenderaan luar biasa di Perak
Oleh ASLIZA MUSA

11 Ogos 2021, 7:30 pm
IPOH – Tiada peningkatan luar biasa kenderaan melalui sempadan negeri dan daerah di seluruh negeri ini sejak semalam meskipun kelonggaran pergerakan diberikan kepada individu lengkap dua dos vaksin Covid-19.
Keadaan trafik terkawal itu menunjukkan kesedaran tinggi dalam kalangan masyarakat yang mengetahui risiko pergerakan tersebut jika tidak mematuhi peraturan.
Ketua Polis Perak, Datuk Mior Faridalathrash Wahid berkata, sepanjang tempoh Fasa Kedua Pelan Pemulihan Negara (PPN) di Perak bermula 5 Julai lalu, polis menerima 68,464 permohonan rentas sempadan daerah dan negeri. Daripada jumlah tersebut, sebanyak 66,885 permohonan diluluskan.
“Dalam tempoh sama, kita merekodkan pergerakan 1,176,879 buah kenderaan yang melalui sekatan jalan raya (SJR) di seluruh negeri dan 2,312 buah kenderaan telah diarah berpatah balik atas pelbagai kesalahan,” katanya selepas membuat tinjauan di Taman Meru 2B di sini yang dikenakan Perintah Kawalan Pergerakan Diperketatkan (PKPD).
Mengulas mengenai pemeriksaan di premis makanan berikutan kelonggaran bagi mereka yang lengkap divaksinasi, beliau memberitahu, tiada laporan berkaitan cubaan mengambil kesempatan di atas kelonggaran tersebut. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kubur bukan tempat cipta sensasi, populariti – Fedtri Yahya
11 Ogos 2021, 7:47 pm
PETALING JAYA – “Hormatilah perkuburan. Kubur bukan tempat mencipta sensasi dan populariti.”
Demikian teguran pengacara dan penyampai radio Ahmad Fedtri Yahya susulan kontroversi melibatkan seorang YouTuber yang memuat naik video melawat tempat pengebumian penyanyi Siti Sarah Raissuddin sebagai kandungan dalam laman YouTubenya semalam.
Kata Fedtri, sebagai umat Islam, kita hendaklah mematuhi dan menjaga adab-adab ketika menziarahi kubur.
Terdapat enam adab yang perlu dititikberatkan ketika melawat tanah perkuburan antaranya disunatkan berwuduk, memakai pakaian yang sopan dan menutup aurat.
“Kedua, apabila sampai ke tanah perkuburan, disunatkan memberi salam kepada ahli atau penghuni kubur dengan iringan doa.
“Ketiga, tidak berbual dengan percakapan kosong yang tidak berfaedah semasa berada di tanah perkuburan,” katanya.

Tambah Fedtri yang juga merupakan penulis lirik, perkara keempat yang perlu dilakukan ketika menziarah kubur adalah diharamkan melakukan perkara khurafat yang menjejaskan akidah.
“Contohnya seperti mencium kubur mengusap-usap tanah dengan harapan semoga memperolehi berkat dan sebagainya.
“Kelima, sunat duduk menghadap ke arah mukanya serta membaca ayat suci al-Quran seperti membaca surah al-Ikhlas atau surah Yasin serta menghadiahkan pahala kepada ahli kubur tersebut.
“Sementara yang terakhir, sunat menghadap kiblat ketika berdoa semoga Allah mengampuni dosa dan melimpahkan rahmat ke atas roh ahli kubur,” jelasnya.
Perkongsian Fedtri mendapat maklum balas daripada pengikutnya yang berterima kasih atas perkongsian dan peringatan indah sebegitu.
Semalam, tular dalam media sosial tindakan seorang YouTuber dikenali sebagar Aisar Khaled yang dikecam kerana menjadikan kematian dan lokasi pengebumian Siti Sarah sebagai kandungan untuk saluran YouTube miliknya.
Selepas beberapa jam video tersebut dikecam netizen, YouTuber berkenaan tampil membuat permohonan maaf menerusi media sosial atas tindakannya yang tidak menjaga sensitiviti keluarga Allahyarham.
Tinjauan terkini bagaimanapun mendapati, video berkenaan sudah pun dipadamkan daripada saluran YouTubenya. – K! ONLINE


Kelantan FC benam Kelantan United
Oleh YATIMIN ABDULLAH

11 Ogos 2021, 7:23 pm
KOTA BHARU – Kelantan FC berjaya melakar kemenangan 3-1 selepas membenam Kelantan United FC (KUFC) dalam saingan Liga Premier di Stadium Sultan Muhammad IV di sini, sebentar tadi.
Kemenangan itu sekali gus menamatkan badi kekalahan tiga perlawanan berturut-turut yang dialami oleh skuad The Red Warriors (TRW) selepas tumbang kepada PDRM FC, Terengganu II FC dan Sarawak United FC sebelum ini.
Pada babak pertama perlawanan, KUFC lebih banyak mendominasi perlawanan dan peluang terbaik menembusi gawang gol Kelantan FC hadir pada minit ke-10 menerusi tandukan Mohamad Hariz Kamarudin, namun gagal menapati sasaran.
Penyerang import KUFC dari Gambia, Gassama Alfusainey melepaskan peluang terbaik menghukum The Red Warriors (TRW) pada minit ke-33 apabila tendangannya tersangkut di kaki penjaga gawang tuan rumah, Farizal Harun.
Pada minit ke-38, Nurshamil Abd. Ghani yang bijak melepasi perangkap ofsaid tenang menoktahkan jaringan pertama TRW sejurus menerima hantaran rakan sepasukan Muhammad Syaqimi Rozi.
Bersambung separuh masa kedua, pemain gantian Natanael Ringgo menambah jaringan kedua TRW pada minit ke-46 selepas rembatan kencang dari sebelah kiri kotak penalti KUFC melepasi jangkauan penjaga gawang, Mohamad Ramadhan Abdul Hamid.

Gassama kembali merapatkan jurang jaringan kepada 1-2 apabila menjaringkan gol pada minit ke-49 bagi menyuntik semangat kebangkitan KUFC.
Natanael memadam api kebangkitan KUFC apabila meledak jaringan ketiga TRW pada minit ke-59 apabila rembatan kencang kaki kirinya dari dalam kotak penalti gagal diselamatkan oleh Mohamad Ramadhan.
Keputusan 3-1 kekal sehingga tamat perlawanan menyaksikan tiga menjadi milik TRW.
Berdasar rekod pertemuan aksi pusingan pertama pada 6 April lalu, Kelantan FC telah melakar kemenangan 2-0 ke atas KUFC. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kesesakan di PPV, polis ambil tindakan segera
Oleh EDDY AQMAL MOHAMED HAMIDI

11 Ogos 2021, 7:16 pm
KUALA LUMPUR – Polis Diraja Malaysia (PDRM) telah mengambil tindakan segera dengan mengarahkan Pasukan Pematuhan ke Pusat Pemberian Vaksin (PPV) Hotel Grand Season di sini yang sebelum ini ditularkan kerana dipenuhi orang ramai.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya telah terkesan video tular berdurasi tujuh minit 15 saat itu yang ditularkan di media sosial memaparkan kesesakan orang ramai di lokasi berkenaan.
“Polis Dang Wangi telah mengambil tindakan segera dengan mengarahkan Pasukan Pematuhan mengawal keadaan termasuk membuat hebahan agar orang ramai yang hadir mengamalkan penjarakan sosial dan memakai pelitup muka.
“Arahan dikeluarkan sebagaimana prosedur operasi standard (SOP) yang telah ditetapkan oleh Majlis Keselamatan Negara (MKN),” katanya menerusi satu kenyataan hari ini.
Menurut beliau, Pasukan Pematuhan berjaya mengawal keadaan di pusat tersebut sehingga program vaksinasi selesai dilaksanakan.
Terdahulu, Kosmo! Online hari ini melaporkan tentang penularan satu video memaparkan ratusan warga asing berpusu-pusu untuk mendapatkan suntikan vaksin secara ‘walk in’ di ibu negara dan didakwa gagal mematuhi SOP ditetapkan.

Lebih menakutkan, kumpulan warga asing itu bukan sahaja dilihat gagal menjaga penjarakan sosial ditetapkan, malah ada di antara mereka dilihat seakan-akan ‘berpeluk’ berikutan berada terlalu dekat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


70 wanita hamil maut akibat Covid-19 tahun ini
Oleh NOR IDAYU BOSRO

11 Ogos 2021, 7:53 pm
PUTRAJAYA – Sejumlah 3,396 kes Covid-19 dilaporkan dalam kalangan ibu hamil di negara ini sejak Mac 2020 sehingga Jun lalu meningkat sejajar dengan peningkatan jumlah kes secara keseluruhan.
Ketua Pengarah Kesihatan, Tan Sri Dr. Noor Hisham Abdullah berkata, bilangan kes dilaporkan semakin meningkat sejak Oktober 2020 dengan purata 200 kes jangkitan sebulan.
Katanya, lonjakan kes dapat dilihat pada Mei dan Jun lalu masing-masing sebanyak 850 kes dan 899 kes.
Beliau berkata,  sebanyak 70 kes kematian ibu hamil disebabkan oleh komplikasi jangkitan Covid-19 dilaporkan tahun ini setakat 9 Ogos lalu dengan 47 peratus daripada kes kematian yang dilaporkan mempunyai komorbid.
“Tahun lalu, tiada kes kematian melibatkan ibu hamil disebabkan komplikasi jangkitan Covid-19 dilaporkan,” katanya dalam kenyataan di sini hari ini.
Mengulas lanjut, beliau memberitahu, pada tahun ini, purata kes kematian Covid-19 bagi Januari hingga Mei adalah dua kes sebulan sebelum meningkat mendadak pada Jun dengan 17 kes kematian.

“Data menunjukkan dua kes menerima dos pertama vaksin, manakala sebanyak 15 kes lagi tidak menerima vaksin Covid-19,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sindiket jual darjah kebesaran Melaka tumpas
Oleh DIYANATUL ATIQAH ZAKARYA

11 Ogos 2021, 7:36 pm
MELAKA – Polis menumpaskan sindiket terbesar membabitkan pemalsuan watikah dan pingat Darjah Kebesaran Negeri Melaka dengan penahanan 34 individu termasuk dua dalang utama pada awal tahun ini.
Kesemua mereka yang berusia 26 hingga 70 tahun itu terdiri daripada penjual, pembeli dan dua dalang.
Kejayaan itu diumumkan Ketua Menteri, Datuk Seri Sulaiman Md. Ali pada sidang akhbar khas dan turut dihadiri Ketua Polis Melaka, Datuk Abdul Majid Mohd. Ali di Ayer Keroh di sini hari ini.
Sindiket itu menjual watikah dan pingat Darjah Kebesaran Negeri Melaka pada harga bermula RM50,000 hingga RM100,000.
“Kesemua suspek diberkas dalam beberapa siri serbuan di sekitar negeri ini, Kuala Lumpur dan Selangor pada Februari serta Mac lalu.
“Kebanyakan mereka yang terlibat dalam sindiket ini merupakan ahli perniagaan menggunakan gelaran Datuk palsu,” katanya pada sidang akhbar.

Jelasnya, sindiket itu aktif sejak pertengahan tahun lalu dan menyasarkan ahli perniagaan. Setakat ini lebih 50 watikah serta pingat darjah kebesaran palsu telah dijual.
“Orang tengah akan mempromosikan watikah dan pingat darjah kebesaran palsu itu kepada kenalan rapat mereka dengan kebanyakan merupakan ahli perniagaan.
“Selepas pembeli bersetuju, dalang akan memproses semua watikah palsu yang dicetak sendiri di rumahnya dalam daerah ini, manakala pingat, selempang dan selebihnya dibawa dari luar negara,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pasar Awam Pontian, Pekan Nanas ditutup 8 hari
Oleh MUHAMMAD ZIKRI

11 Ogos 2021, 7:07 pm
PONTIAN – Operasi perniagaan di Pasar Awam Pontian dan Pasar Awam Pekan Nenas ditutup sementara bermula 11 hingga 18 Ogos bagi kerja-kerja sanitasi.
Yang DiPertua Majlis Perbandaran Pontian (MPPn), Mohd. Ezzuddin Sanusi berkata, dalam tempoh tersebut semua aktiviti perniagaan tidak dibenarkan beroperasi kecuali pasar borong yang beroperasi seperti biasa.
Katanya, notis penutupan kedua-dua pasar awam itu dikeluarkan Pejabat Kesihatan Daerah (PKD) Pontian di bawah Subsekyen 18 (1)(1) Akta Pencegahan dan Pengawalan Penyakit Berjangkit 1988.
“Diharap semua peniaga patuh dengan arahan ini bagi membolehkan kerja-kerja sanitasi dilakukan oleh pihak berkuasa,” katanya di sini hari ini.
Sementara itu, Pegawai Kesihatan Kanan PKD Pontian, Dr. Surinah Asan mengesahkan arahan penutupan operasi kedua-dua pasar tersebut bagi memastikannya ia selamat untuk dikunjungi orang ramai.
“Memandangkan pasar merupakan kawasan tumpuan kemungkinan penyebaran Covid-19 adalah tinggi sekiranya berlaku sentuhan dan sebagainya,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pesalah kes bunuh beramai-ramai Iran 1988 dibicarakan di Sweden
Oleh KOSMO!

11 Ogos 2021, 8:00 pm
STOCKHOLM – Seorang bekas pegawai penjara yang bertanggungjawab di atas lebih 100 kematian warga Iran dalam satu pembunuhan kejam beramai- ramai oleh rejim Tehran pada 1988 akan didakwa dalam satu perbicaraan di Sweden, lapor akhbar Arab News kelmarin.
Hamid Noury, 60,  tiba di Mahkamah Daerah Stockholm dan didakwa atas kesalahan jenayah perang dan pembunuhan antara 30 Julai hingga 16 Ogos 1988 ketika berkhidmat sebagai pembantu timbalan pendakwa raya di Penjara Gohardasht di Karaj, berhampiran Tehran.
Pendakwa raya, Kristina Lindhoff Carleson menuduh Hamid dengan sengaja melakukan pembunuhan beramai-ramai ke atas tahanan yang  tergolong dalam Mujahidin Rakyat Iran (MEK) dan penentang lain daripada negara Iran.
Dia membacakan nama 110 tahanan yang pembunuhannya dibantu Hamid. Hamid dan beberapa individu lain mengatur dan mengambil bahagian dalam pembunuhan dengan memilih tahanan mana yang harus dibunuh.
Kelmarin, ratusan penyokong MEK membuat demonstrasi di luar mahkamah.
Kumpulan hak asasi manusia menganggarkan bahawa 5,000 tahanan terbunuh di seluruh Iran di bawah perintah pemimpin tertinggi Ayatollah Khomeini sebagai balasan atas serangan yang dilakukan oleh MEK pada akhir perang Iran-Iraq.

Pada awal Mei lalu, lebih 150 tokoh dunia termasuk pemenang Hadiah Nobel, bekas ketua negara dan bekas pegawai Pertubuhan Bangsa-Bangsa Bersatu (PBB), meminta siasatan terhadap pembunuhan beramai-ramai tersebut.
Prinsip bidang kuasa universal Sweden bermaksud, mahkamahnya boleh mengadili seseorang dengan tuduhan serius tanpa mengira di mana kesalahan tersebut didakwa berlaku.
Hamid telah berada dalam tahanan di Sweden selama hampir dua tahun selepas terjebak dalam perangkap oleh Iraj Mesdaghi yang merupakan bekas tahanan politik.
Iraj menyusun dokumen bukti berkenaan Hamid merangkumi beberapa ribu halaman sebelum mengumppan lelaki itu ke Sweden dengan menjanjikan pelayaran mewah.
Hamid ditangkap ketika tiba di lapangan terbang Stockholm. Dia bagaimanapun menafikan semua tuduhan itu dan perbicaraannya dijangka berlanjutan hingga April 2022. -Agensi


Pegawai kawalan kualiti cetus kluster pekerja kilang
Oleh AMREE AHMAD

11 Ogos 2021, 8:20 pm
PUTRAJAYA – Sejumlah 18 kes direkodkan menyebabkan seluruh Kampung Kayu Madang di Telipok, Kota Kinabalu bakal dikenakan Perintah Kawalan Pergerakan Diperketatkan (PKPD) bermula lusa sehingga 26 Ogos ini.
Kluster Jalan Kayu Madang itu berpunca daripada wanita tempatan berusia 31 tahun yang juga pegawai kawalan kualiti sebuah syarikat swasta.
Pesakit itu bergejala pada 27 Jun lalu sebelum disah positif pada 2 Julai hasil saringan di Klinik Kesihatan Menggatal, namun dia sudah menjangkiti pekerja kilang di zon industri di situ.
Menteri Kanan Kluster Keselamatan, Datuk Seri Hishammuddin Tun Hussein berkata, baki tujuh lokaliti lain pula yang kesemuanya terletak di Sabah dengan Kampung Bergosong, Tawau sekali lagi dikenakan PKPD selepas dilaksanakan pada 2 hingga 15 Mei.
Hishammuddin menambah, dua lokaliti dalam daerah sama turut diwartakan PKPD secara serentak selama 14 hari iaitu Kampung Kongsi 8 dan PPR Taman Sri Apas di Batu 8 selain Kampung Batition, Kota Marudu; Kampung Sunsuron, Tambunan serta Perumahan Ladang syarikat Reka Halus dan Boustead Trunkline di Beluran.
Sementara itu, dua lokaliti di Kinabatangan sepatutnya tamat PKPD esok, namun disambung lagi melibatkan Ladang Bukit Mas dan Ladang Linbar 1 juga 11 lokaliti di Tuaran iaitu Kampung Betutai, Kampung Bolong Baru, Kampung Bontoi, Kampung Kindu, Kampung Lapasan, Kampung Serusop, Kampung Sungai Damit, Kampung Timbok, Kampung Simpangan, Taman Sri Rugading dan Taman Telipok Ria.

“Satu lagi lokaliti di Sabah melibatkan Kampung Lahat-Lahat, Pulau Sebatik, Tawau manakala di Kelantan pula, tiga perkampungan Orang Asli Pos Brooke di Jajahan Gua Musang iaitu Kampung Jedip WCT, Kampung Sendrop dan Kampung Seng Sang,” katanya dalam kenyataan hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rara berang gambar diguna dalam iklan ubat
Oleh ABDUL RASHID ABDUL RAHMAN

11 Ogos 2021, 6:15 pm
BENTONG – Ahli Dewan Undangan Negeri (ADUN) Ketari, Young Syefura Othman akan mengambil tindakan undang-undang terhadap pihak yang menggunakan gambarnya bagi tujuan promosi produk kesihatan.
Dalam iklan itu, gambar Young Syefura yang memakai pelitup muka dipaparkan bersama produk kesihatan berkenaan.
Yong Syefura yang dikenali sebagai Rara berkata, tindakan itu diambil memandangkan gambar tersebut digunakan oleh pihak terbabit tanpa kebenarannya.
“Saya baru sedar gambar ini digunakan dan saya tidak pasti bila individu atau pihak terbabit menggunakan gambar saya.
“Saya ingin tegaskan tidak akan bertolak ansur dengan mana-mana individu yang menggunakan gambar saya tanpa kebenaran,” katanya di sini hari ini.
Menurut beliau, pembantunya akan membuat laporan polis dalam masa terdekat sebelum tindakan undang-undang diambil terhadap pihak terbabit.

Rara berharap mana-mana individu memaklumkan kepadanya sekiranya terdapat gambarnya digunakan oleh mana-mana pihak. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Program MM2H diaktifkan bantu jana ekonomi negara
Oleh SUBKHI SUDARJI

11 Ogos 2021, 6:03 pm
PUTRAJAYA – Kerajaan akan mengaktifkan semula Program Malaysia Rumah Keduaku (MM2H) sebagai salah satu strategi untuk membantu pelaksanaan Pelan Pemulihan Negara (PPN) bagi menjana semula ekonomi negara.
Menteri Dalam Negeri, Datuk Seri Hamzah Zainudin berkata, permohonan baharu akan diproses serta dikendalikan oleh Jabatan Imigresen (JIM) mulai Oktober depan setelah semua proses berkaitan perundangan selesai.
Beliau berkata, kerajaan juga bersetuju untuk memperkenalkan dan menetapkan siling bilangan peserta meliputi prinsipal dan tanggungan pada satu-satu masa tidak melebihi satu peratus daripada jumlah warganegara Malaysia.
“Kerajaan memahami kegusaran dan kebimbangan rakyat mengenai kemasukan warga asing melalui Program MM2H yang dikhuatiri akan menambah lambakan warga asing di Malaysia.
“Justeru, hanya peserta berkelayakan dan tidak mempunyai rekod kesalahan jenayah akan dibenarkan untuk menyertai program ini dengan tatacara permohonan program ini juga akan ditambah baik.
“Satu sistem secara dalam talian bagi tujuan permohonan, pemprosesan dan pangkalan data profil peserta MM2H akan diwujudkan untuk tujuan itu,” katanya menerusi kenyataan akhbar yang dibacakan Ketua Setiausaha KDN, Datuk Wan Ahmad Dahlan Abdul Aziz ketika sidang akhbar di pejabat KDN, hari ini.

Sementara itu, Hamzah berkata, sejak 2002 hingga 2019, Program MM2H telah berjaya merangsang ekonomi negara dengan pendapatan berjumlah RM11.89 bilion secara kumulatif menerusi fi visa, pembelian hartanah, pembelian kenderaan persendirian, simpanan tetap dan perbelanjaan isi rumah bulanan.
Sebelum ini, permohonan untuk menyertai MM2H dibekukan berikutan pelaksanaan Perintah Kawalan Pergerakan (PKP) pada 18 Mac tahun lalu yang menyaksikan dasar penutupan sempadan negara dilaksanakan bagi mengekang penularan pandemik Covid-19. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bangladesh mula program vaksinasi buat pelarian Rohingya
Oleh KOSMO!

11 Ogos 2021, 6:00 pm
DHAKA – Kerajaan Bangladesh memaklumkan sudah memulakan program vaksinasi Covid-19 ke atas pelarian Rohingya di kem-kem pelarian etnik itu, lapor akhbar Bangkok Post kelmarin.
Pegawai kesihatan berkata sebanyak 2,600 kes Covid-19 direkodkan di kem-kem tersebut yang menempatkan sekitar 850,000 etnik Rohingya. Pakar bagaimanapun berkata jumlah tersebut hanyalah anggaran kasar.
Menurut Ketua Kesihatan Tempatan, Mahburur Rahman, fasa pertama program vaksin itu akan menyaksikan sekitar 48,000 pelarian etnik itu berusia 55 tahun dan ke atas disuntik vaksin Sinopharm dalam tempoh tiga hari akan datang
Pegawai kerajaan berkata mereka telah menjalankan kempen kesedaran vaksinasi secara besar-besaran di kem-kem itu  dengan sukarelawan pergi dari setiap khemah untuk memberi maklumat berkenaan kepentingan mendapatkan suntikan vaksin.
Wakil pesuruhjaya pelarian Bangladesh, Shams ud Douza berkata bahawa usaha vaksinasi juga akan dimulakan minggu ini bagi 18,000 pelarian etnik Rohingya yang dipindahkan ke sebuah pulau di Teluk Bengal.
Bangladesh mengalami lonjakan kes Covid-19 dalam tempoh beberapa bulan kebelakangan ini dengan sebahagian besar daripada 169 juta rakyatnya kini berada dalam perintah berkurung.

Koronavirus telah mengorbankan hampir 23,000 orang dan menjangkiti 1.4 juta penduduk Bangladesh dan sebahagian besarnya berlaku dalam tempoh beberapa bulan kebelakangan ini.
Sekitar 98 peratus daripada jangkitan baharu adalah dari varian Delta yang pertama kali dikesan di negara jiran, India. -Agensi


Jangan gaduh-gaduh, masa kita tak panjang – Alyah
11 Ogos 2021, 6:02 pm
PETALING JAYA – Pemergian penyanyi Siti Sarah awal pagi Isnin lalu masih berbekas dan menginsafkan ramai orang apatah lagi buat rakan artis lain yang selama ini pernah bekerjasama dengannya.
Penyanyi terkenal Alyah misalnya, mengaku perasaannya ketika ini bercampur-baur ketika berdepan dengan realiti bahawa Siti Sarah sudah tiada lagi di dunia ini selepas berjuang melawan Covid-19.
“Sunyi, sepi, suram, sayu dan kosong hati ini pada ketika ini. Mengharapkan kebenaran adalah mimpi.
“Kebelakangan ini terlalu banyak berita kematian yang kita dengar. Masa kita juga bakal tiba. Semoga Allah SWT menerima segala amal ibadah kita,” tulisnya.
Kematian itu pasti dan semua manusia akan pergi bila tiba masanya kelak.
Menyedari hakikat tersebut, pelantun lagu Thank You Allah itu turut menitipkan pesan kepada peminatnya agar menjaga diri dan silaturahim dengan baik.

“Jangan gaduh-gaduh ya. Masa kita tak panjang pun nak buat benda yang tak bermanfaat. Saya bercakap untuk diri sendiri juga.
“Salam Maal Hijrah. Mohon maaf salah silap, minta halal segala-galanya kepada sesiapa sahaja ya,” katanya.
Isnin lalu, dunia hiburan bahkan seluruh negara berduka apabila penyanyi Siti Sarah Raissuddin menghembuskan nafas terakhir pukul 5.13 pagi di Unit Rawatan Rapi (ICU) Pusat Perubatan Universiti Kebangsaan Malaysia (PPUKM) selepas tiga hari tidak sedarkan diri akibat Covid-19.
Siti Sarah meninggalkan suami, Shuib dan empat anak yang masih kecil termasuk bayi lelaki yang baru dilahirkan secara pembedahan pada Jumaat minggu lalu. – K! ONLINE


Bapa Amylea meninggal dunia
Oleh SAIRUL ZAMRI MISRANI

11 Ogos 2021, 6:10 pm
PETALING JAYA – Bapa kepada penyanyi, Amylea iaitu Azizan Zainal Abidin, 62, disahkan meninggal dunia akibat komplikasi jantung dan buah pinggang di Institut Jantung Negara (IJN) sebentar tadi.
Berita duka tersebut dimamlumkan Amylea menerusi hantaran terbaharu dalam Instagramnya.
“Saya telah kehilangan dia selama-lamanya. Tidak ada rasa sakit yang lebih besar daripada kehilangan ayah atau ibu.
“Allah SWT sahaja yang tahu dugaan demi dugaan. Ayahku adalah kurniaan Allah kepada saya dan bersyukur kerana memiliki seorang ayah yang hebat,” tulisnya.
Menjengah ke ruangan komen, rata-rata pengikut dan rakan artis mengambil kesempatan menitipkan doa dan kata-kata semangat buat Amylea.
Pada hantaran sama, pelantun lagu Ku Berserah itu juga berpesan jika Allahyarham bapanya ada berhutang dengan mana-mana pihak atau individu, silalah menghubunginya untuk diselesaikan.

Terdahulu, tahap kesihatan bapa Amylea mula merosot selepas bapanya diserang sakit jantung dan dijangkiti kuman pada paru-paru hingga menyebabkan dia terpaksa dirawat di IJN sejak 30 Julai lalu.
Pada Akhir Julai lalu juga, Amylea terpaksa mengetepikan perasaan malu dan segannya apabila nekad melakukan gerakan derma kilat bagi tujuan menampung kos rawatan bapanya yang perlu dirujuk ke hospital swasta rentetan hospital awam yang dipenuhi pesakit Covid-19. – K! ONLINE


Restoran Rubiah Suparman, Habsah Hassan tutup operasi selepas 37 tahun
Oleh MOHAMMAD SHAHEMY AZMI

11 Ogos 2021, 6:23 pm
PETALING JAYA – Selepas 37 tahun beroperasi sejak 1984, Restoran Puteri Brickfield milik bersama artis veteran, Rubiah Suparman dengan penulis lirik, Datuk Habsah Hassan yang terkenal dengan masakan kampung akhirnya terpaksa ditutup mulai semalam.
Perniagaan kedai makan tersebut terpaksa ditutup oleh kedua-dua sahabat karib itu selepas melalui pelbagai cabaran sejak pandemik Covid-19 melanda negara sejak dua tahun lalu.
Ujar Rubiah yang merupakan pelakon popular asal Singapura itu, sejak Restoran Puteri Brickfield beroperasi, dia bersama Habsah telah melalui pelbagai cabaran terutama dari segi ekonomi, namun masih mampu bertahan.
“Kami berdepan dengan pelbagai cabaran sejak perniagaan restoran dibuka terutama pada pertengahan era 1980-an dan tahun 1997 ketika negara dilanda kegawatan ekonomi.
“Bagaimanapun, alhamdulillah kami berjaya meredahi kesulitan itu dengan jayanya,” ujar Rubiah.
Bagaimanapun, sejak dua tahun lalu, keadaan perniagaan semakin hari semakin merosot kesan sampingan akibat pandemik Covid-19 sehingga menjejaskan percambahan ekonomi dalam perniagaan.

Keadaan bertambah sukar apabila pemilik premis langsung tidak melayan rayuan untuk menurunkan kadar sewa iaitu sebanyak RM15,000 sebulan.
“Keputusan sedih yang terpaksa dibuat oleh kami berdua untuk menutup operasi adalah bagi mengelakkan hutang sewa terus tertunggak dari bulan ke bulan,” ujarnya.
Sementara itu, ujar Habsah, keputusan untuk menutup restoran yang diusahakan sejak lebih tiga dekad lalu itu memang berat dan menyedihkan.
“Tapi kami tiada pilihan lain. Pendapatan yang turun mendadak sejak hampir dua tahun kebelakangan ini menyukarkan lagi untuk kami meneruskan operasi.
“Kami pernah cuba untuk bertahan. Pendek kata kami berniaga hanya untuk bayar sewa kedai dan gaji pekerja. Namun akhirnya kami terpaksa akur dan mengaku kalah,” kata Habsah.
Sehubungan itu, sekiranya ada sesiapa yang berminat untuk mengambil alih atau mahu meneruskan operasi restoran tersebut, boleh menghubungi Rubiah Suparman di talian 012-232 1947 untuk perbincangan lanjut. – K! ONLINE


China larang karaoke lagu ancam keselamatan negara
Oleh KOSMO!

11 Ogos 2021, 6:44 pm
BEIJING – China akan mengenakan larangan lagu-lagu karaoke yang dianggap membahayakan keselamatan negara untuk dinyanyikan.
Kementerian Kebudayaan dan Pelancongan berkata pihaknya akan membuat satu senarai hitam bagi lagu-lagu yang dilarang kerana mengandungi kandungan terlarang seperti membahayakan keselamatan dan perpaduan negara, mencetuskan kebencian terhadap sesuatu etnik atau mempromosikan perjudian dan jenayah.
China kerap menyekat lagu yang dianggap tidak bersesuain dengan fahaman politik daripada khidmat penstriman muzik domestiknya.
Dalam satu nota yang disiarkan semalam, kementerian itu bagaimanapun tidak menjelaskan bagaimana sesebuah lagu boleh mengancam keselamatan negara atau mendedahkan kandungan yang sudah disenarai hitam.
Pada tahun 2019, laman penstriman muzik China menyekat lagu-lagu protes tidak rasmi, termasuk lagu daripada filem Hollywood popular,  Les Miserables bertajuk ‘Do You Hear The People Sing’ serta beberapa lagu oleh pemuzik rock China, Li Zhi yang merujuk kepada insiden tunjuk perasaan di Dataran Tiananmen pada 1989.
Peraturan itu yang akan berkuatkuasa bermula 1 Oktober depan memerlukan pusat karaoke untuk menjalankan audit keatas katalog lagunya.

Kementerian juga mungkin akan menubuhkan satu pusat pakar untuk menilai seleksi lagu.
“Memandangkan terdapat hampir 50,000 pusat karaoke di seluruh negara, penguatkuasaan undang-undang adalah sesuatu yang sukar,” demikian kata seorang pengguna aplikasi sosial Weibo.
Peraturan baharu itu turut menjadi bualan dalam kalangan pengguna aplikasi itu.
“Budaya kita kini adalah 15 tahun terkebelakang. Kita ke pusat karaoke untuk menghiburkan hati, bukan mahu menyanyikan lagu kebangsaan,” kata seorang pengguna Weibo.
“Perlukah saya menyanyi lagu positif sehingga 10 kali agar diri saya menjadi positif?,” kata seorang lagi pengguna. -AFP


Tiada caj urus jenazah pesakit Covid-19 di Perak
Oleh MOHAMAD HAFIZI BIN MOHD SAID

11 Ogos 2021, 6:23 pm
IPOH – Tiada caj pengurusan jenazah pesakit Covid-19 dikenakan pihak hospital kerajaan di Perak seperti yang dilaporkan di beberapa negeri lain.
Pengerusi Jawatankuasa Kesihatan, Sains dan Teknologi Hijau negeri, Mohd. Akmal Kamarudin berkata, pengurusan jenazah bagi umat Islam diuruskan oleh Jabatan Agama Islam Perak (JAIPk) manakala bagi yang bukan beragama Islam pula diuruskan oleh pihak konsortium.
“Selepas keluar hospital kita tidak tahu sama ada waris ada mengambil van daripada mana-mana syarikat. Di Perak, hospital memang tidak mengenakan sebarang bayaran untuk menguruskan jenazah pesakit Covid-19,” katanya.
Sebelum ini, terdapat laporan bayaran pengurusan jenazah sebahagian pesakit Covid-19 di beberapa negeri yang disifatkan melampau antara RM700 hingga RM1,800. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Saya tidak terasa hati pun, terima kasih Lufya atas nasihat – Janna Nick
Oleh MOHAMMAD SHAHEMY AZMI

11 Ogos 2021, 6:44 pm
PETALING JAYA – Pelakon Janna Nick terbuka dan tidak terasa hati tentang komen yang ditinggalkan oleh rakan pelakon, Lufya Omar apabila meluahkan rasa tidak sabar untuk melihat pelakon tersebut berhijrah (menutup aurat) suatu hari nanti.
Menerusi gambar yang dimuat naik Janna atau nama sebenarnya Nurul Jannah Muner, 26, dalam Instagram miliknya, pelakon itu telah berkongsi foto dengan imej rambut ala ‘Barbie Doll’ bersama dengan sebuah beg tangan berjenama mewah.
“Setiap saat ketika bernafas adalah satu anugerah,” tulis Janna pada gambar tersebut.
Pada ruangan komen, Lufya dilihat memuji gaya rambut Janna yang dianggap sangat comel, namun menyatakan tidak sabar untuk melihat Janna berhijrah suatu hari nanti.
“Barbie rambut tu sangat comel. Tak sabar nak tunggu Janna berhijrah. Mesti lagi cantik,” tulis Lufya.
Bagaimanapun, ada netizen dilihat kurang senang dengan komen positif yang ditinggalkan Lufya dan menganggap pelakon itu bersikap ‘kurang ajar’ kerana membuat teguran sebegitu secara terbuka.

“Nak nasihatkan mesej secara peribadi (pm). Kurang ajar masuk ‘rumah’ orang tegur sebegitu,” kata salah seorang pengguna Instagram.
Tidak cepat melatah, Janna ketika dihubungi Kosmo! tidak terasa hati langsung dengan komen yang ditinggalkan Lufya, sebaliknya dia berkata apa yang dikatakan rakannya itu adalah sesuatu yang benar.
“Apa yang dia (Lufya) cakap itu memang kebenaran (menutup aurat) yang kita semua tahu. Mungkin dia mahu gunakan platform Instagram untuk dia berdakwah dan mengajak kita kea rah kebaikan.
“Saya ambil teguran itu secara positif,” kata Janna.
Ujar pelakon drama Marry Me Senorita itu lagi, umat Islam baru sahaja memasuki tahun baharu semalam (1 Muharam 1443) dan sudah tiba masanya untuk menjadi individu yang lebih baik.
“Kita pun baru masuk tahun baharu Islam. Inilah masa untuk menjadi seseorang yang lebih baik. Dalam situasi ini, saya harap semua orang akan jadi lebih positif,” jelasnya kepada Kosmo!
Sementara itu, Lufya ketika memberi komen terhadap perkara tersebut berpendapat, komen yang dia tinggalkan itu akan jadi positif kalau dibaca dengan nada yang positif.
“Bagi saya kalau orang yang positif pasti yang membacanya dengan nada positif. Apa yang saya katakan itu adalah satu doa.
“Saya sedang doakan Janna dan pastinya doa yang baik itu akan kembali semula pada yang mendoakan (diri sendiri) untuk terus istiqamah. Komen saya memang doa untuk Janna,” ujarnya.
Bahkan, Lufya atau nama lengkapnya Lutfyah Sheikh Omar, 37, turut berharap supaya suatu hari nanti, orang lain turut mendoakan perkara yang baik-baik untuk anaknya. – K! ONLINE


Manusia bakal berperang dengan makhluk asing menjelang 2025
Oleh KOSMO!

11 Ogos 2021, 7:00 pm
LONDON – Seorang individu yang mendakwa dirinya merupakan ‘pengembara masa’ dari tahun 2714 menegaskan bahawa makhluk asing dijangka tiba di Bumi pada hari ini, lapor akhbar The Sun hari ini.
Peristiwa itu menurutnya akan menjadi permulaan kepada satu peperangan yang akan tercetus pada tahun 2025.
Menggunakan akaun TikTok bernama @aesthetictimewarper, individu tersebut berkata, makhluk asing akan mendarat di Bumi ketika hujan meteor Perseid.
“Ya, saya merupakan ‘pengembara masa’ dari tahun 2714. Sesuatu yang hebat akan berlaku pada 11 Ogos 2021.
“Satu kejadian hujan meteor besar-besaran akan berlaku selama dua minggu di hemisfera utara yang mengandungi pesanan Nozic.
“Satu daripada meteor tersebut akan kelihatan berbeza dengan meteor lain kerana ia merupakan kapal angkasa yang mendarat di Bumi yang sedang bersiap sedia untuk perang Nozic,” tulisnya pada hantaran tersebut.

Dia bagaimanapun tidak menjelaskan secara terperinci mengenai perang Nozic, namun mendakwa perang tersebut bakal bermula pada tahun 2025.
Hantaran lelaki itu menerima komen-komen skeptikal daripada netizen dengan ramai yang mengecam dakwaannya.
“Tiada satu pun daripada dakwaannya menjadi kenyataan. Tolong beritahu kami sesuatu yang benar,” kata seorang pengguna.
“Apa kata lelaki ini tunjukkan kepada kita bagaimana rupanya,” tulis seorang lagi. – Agensi


50 keluarga hilang dari kawasan PKPD Taman Sri Bayu
Oleh ROHANA MOHD. NAWI

11 Ogos 2021, 5:09 pm
TUMPAT – Dianggarkan kira-kira 50 keluarga dipercayai tiada di rumah mereka di Taman Sri Bayu di sini selepas kawasan tersebut dikenakan Perintah Kawalan Pergerakan Diperketatkan (PKPD), mulai hari ini.
Bancian awal yang dijalankan sebelum ini merekodkan sebanyak 450 keluarga atau lebih 2,000 penduduk di situ, namun bancian terkini hari ini bagi tujuan agihan bakul makanan mendapati hanya 401 keluarga masih berada di rumah mereka.
Difahamkan, selain orang awam, majoriti penduduk di situ terdiri daripada golongan petugas barisan hadapan seperti anggota polis, tentera dan jururawat.
Ahli Dewan Undangan Negeri (ADUN) Kelaboran, Mohd. Adanan Hassan berkata, pihaknya telah memohon sebanyak 450 bakul makanan kepada Jabatan Kebajikan Masyarakat (JKM) untuk diagihkan kepada semua penduduk di situ yang berdepan PKPD mulai hari ini.
“Jumlah 450 itu berdasarkan bancian awal, namun hari ini terdapat lebihan 50 bakul makanan. Jadi, kita akan simpan dahulu lebihan ini sementara waktu.
“Kita bersedia untuk mengagihkan lebihan bakul makanan itu kepada keluarga yang terputus bekalan makanan atau belum menerima bantuan tersebut ketika PKPD,” katanya selepas menyertai proses agihan bakul makanan dari rumah ke rumah di Taman Sri Bayu yang dikenakan PKPD sehingga 24 Ogos depan di sini hari ini.

Sementara itu, Ketua Polis Daerah Tumpat, Superintendan Abdul Rashid Mat Daud ketika dihubungi berkata, setakat ini polis belum menerima sebarang laporan mengenai kehilangan penduduk di kawasan PKPD Taman Sri Bayu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Waris langgar lari dicari
Oleh NUR ALINA HASSAN

11 Ogos 2021, 5:36 pm
MUAR- Hospital Pakar Sultanah Fatimah (HPSF) Muar kini giat mengesan waris kepada salah seorang pesakit yang masih dirawat selepas mengalami kecederaan parah di kepala, bulan lalu.
HPSF dalam satu kenyataan berkata, pesakit lelaki berkenaan telah dibawa oleh ambulans Klinik Kesihatan Bakri ke HPSF pada 15 Julai lalu setelah kemalangan ketika melintas jalan.
“Mangsa telah dilanggar kira-kira pukul 1 pagi di kawasan Air Hitam Batu 18, Bakri di sini.
“Sewaktu tiba di HPSF, tiada sebarang pengenalan ditemui dan mangsa yang mengalami cedera parah di kepala dan beberapa anggota badan lain juga berada dalam keadaan tidak sedarkan diri.
“Pihak Jabatan Kerja Sosial Perubatan (JKSP) kemudiannya telah merujuk kepada Jabatan Pendaftaran Negara (JPN) bagi pengesanan padanan identiti pesakit, namun tiada padanan identiti ditemui,” katanya dalam kenyataan hari ini.
Menurutnya, pesakit kini telah sedar dan berada di Wad 5, tetapi masih tidak dapat memberikan sebarang tindak balas.

Bagi sesiapa yang mengenali pesakit atau kehilangan ahli keluarga, boleh menghubungi Pegawai Kerja Sosial Perubatan, Mohd. Fariz Omar di talian 06-9564179, atau Wad 5 di talian 06-9564000 sambungan 238. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hamzah, Takiyuddin, Ka Siong tiba di pejabat PM
Oleh KOSMO!

11 Ogos 2021, 5:54 pm
Oleh PETAH WAZZAN ISKANDAR
PUTRAJAYA – Beberapa pemimpin parti komponen Perikatan Nasional (PN) mula memasuki bangunan Perdana Putra, kira-kira pukul 4 petang tadi.
Antaranya, Setiausaha Agong PN merangkap Menteri Dalam Negeri, Datuk Seri Hamzah Zainudin, Setiausaha Agong PAS merangkap Menteri di Jabatan Perdana Menteri (Undang-undang), Datuk Seri Takiyuddin Hassan dan Presiden MCA merangkap Menteri Pengangkutan, Datuk Seri Wee Ka Siong.
Kehadiran semua pemimpin itu untuk menghadiri pertemuan dengan Perdana Menteri, Tan Sri Muhyiddin Yassin.
Kenderaan membawa Takiyuddin tiba di Bangunan Perdana Putra, hari ini.
Terdahulu, Menteri di Jabatan Perdana Menteri (Tugas-tugas Khas), Datuk Seri Mohd. Redzuan Md. Yusof berkata, usaha memeterai konsensus berkenaan disebabkan semua ketua parti PN berpandangan Muhyiddin masih lagi mempunyai sokongan majoriti untuk kekal sebagai Perdana Menteri dengan kerajaan sedia ada masih dianggap sah.
Sebelum ini, berlaku penularan mesej ringkas yang menyatakan satu pertemuan antara Perdana Menteri dengan semua ketua parti PN di pejabatnya di Bangunan Perdana Putra hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita dakwa dirogol kenalan ADUN failkan saman sivil
Oleh MUHD AFIQ AL-HAFIZ MAT YUSOF

11 Ogos 2021, 5:19 pm
KUALA LUMPUR – Seorang wanita yang mendakwa dirogol dua kenalan seorang Ahli Dewan Undangan Negeri (ADUN) akan memfailkan saman sivil terhadap semua yang terlibat dalam insiden tersebut.
Peguam, Asheeq Ali Sethi Alivi yang mewakili mangsa berkata, pihaknya akan memfailkan saman sivil membabitkan semua individu yang terlibat dalam kejadian tersebut.
“Saya menerima arahan daripada anak guam untuk memfailkan saman sivil melibatkan semua yang terlibat dalam insiden tersebut.
“Surat tuntutan pertama akan dikeluarkan minggu hadapan kepada semua yang terlibat dan selepas itu kita akan terus dengan tindakan sivil di mahkamah,” katanya ketika sidang akhbar di hadapan Ibu Pejabat Polis Kontinjen Kuala Lumpur di sini hari ini.
Mengulas lanjut, pihaknya juga akan memfailkan tindakan saman sivil ke atas polis sekiranya gagal memberi maklumat perkembangan kes dalam tempoh tujuh hari bermula hari ini.
“Anak guam saya bukan sahaja tidak mendapat pengadilan malah polis tidak memaklumkan perkembangan kes rogol yang berlaku pada 5 Oktober lalu.

“Disebabkan itu, saya mewakili anak guam akan memfailkan saman sivil di mahkamah sekiranya polis gagal memberi maklum balas dalam masa tujuh hari,” katanya.
Dalam pada itu, Ketua Polis Kuala Lumpur, Azmi Abu Kassim ketika dihubungi Kosmo! mengesahkan mereka sedang menyiasat kes itu di bawah Seksyen 376 Kanun Keseksaan kerana merogol.
Kosmo! Online pada 1 Mei lalu melaporkan, penyebaran satu rakaman televisyen litar tertutup (CCTV) memaparkan tindakan seorang lelaki yang didakwa mirip ahli politik memapah seorang wanita dipercayai untuk memasuki bilik hotel menerima kecaman daripada netizen.
Rakaman berdurasi enam saat itu didakwa melibatkan ahli politik yang sebelum ini telah dibuang daripada sebuah parti politik pembangkang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suami isteri simpan dadah RM2.09 juta diberkas
Oleh YATIMIN ABDULLAH

11 Ogos 2021, 5:10 pm
PASIR MAS – Polis menahan sepasang suami isteri dan merampas dadah jenis heroin base serta pil kuda bernilai RM2.09 juta dalam serbuan di sebuah rumah di Kampung Sungai Tendong di sini pada Ahad lalu.
Sebelum operasi itu, Unit Risikan Antarabangsa Bukit Aman dan Bahagian Narkotik Ibu Pejabat Polis Daerah (IPD) Pasir Mas menahan seorang lelaki yang memandu sebuah lori dalam keadaan mencurigakan di Jalan Pasir Mas-Tanah Merah pada pukul 1.30 tengah hari.
Ketua Polis Kelantan, Datuk Shafien Mamat berkata, soal siasat ke atas suspek berusia 27 tahun itu mendapati lelaki itu dipercayai menyimpan dadah di rumahnya.
Polis kemudian menyerbu rumah suspek dan mendapati isterinya yang berusia 23 tahun turut berada di dalam premis tersebut.
“Pemeriksaan di dalam rumah itu membawa kepada penemuan 13.3 kilogram heroin base dan 86,000 biji pil yaba di dalam bilik.
“Siasatan awal mendapati, pasangan itu mempunyai hubung kait dengan sindiket yang telah berjaya ditumpaskan polis sebelum ini,” katanya pada sidang akhbar di Ibu Pejabat Polis Daerah Pasir Mas di sini hari ini.

Pasangan itu direman selama tujuh hari bermula Ahad lalu bagi membantu siasatan. Kes disiasat mengikut Seksyen 39B Akta Dadah Berbahaya 1952. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Binatang pun tahu erti rindu
Oleh KOSMO!

11 Ogos 2021, 5:13 pm
PETALING JAYA – Mungkin terlalu lama memendam rindu akibat Perintah Kawalan Pergerakan (PKP) sehingga sanggup berpelukan di tempat awam.
Itulah reaksi orang ramai apabila melihat aksi sepasang biawak seperti ‘berpelukan’ seolah-olah sedang melepaskan rindu selepas lama terkurung.
Perbuatan kedua-dua binatang itu telah berjaya dirakam oleh seorang pengguna jalan raya sebelum ia tular di laman Facebook Sukan Star TV.
Klip video berdurasi seminit itu memaparkan pasangan binatang itu berpeluk dan seolah-olah menari sehingga pengguna jalan raya terpaksa memberhentikan kenderaan masing-masing bagi memberi ‘laluan’ kepada ‘mereka’.
Susulan klip video itu, rata-rata pengguna Facebook mengaitkan video itu dengan perasaan orang ramai ketika ini apabila dapat berjumpa orang tersayang terutamanya pasangan jarak jauh (PJJ).
“Pasangan jarak jauh bila dah dapat jumpa,” tulis Aril Effendi.

Turut meninggalkan komen adalah seorang lagi pengguna dikenali sebagai Bunga Melati.
“Bayangkan mak ayah yg rindukan anaknya. Atok nenek yg rindukan cucunya, meriah weh,” ujarnya.
Selain aksi berpelukan binatang itu, lagu iringan nyanyian kumpulan Spoon bertajuk ‘Rindu Serindu-rindunya’ dalam klip video itu turut menyentuh perasaan orang ramai mengenangkan keluarga di kampung.
“Mengalir air mata dengar lagu ni, teringat keluarga di kampung, bilalah dapat jumpa mereka semua,” tulis Pok Cek Fahmi pada ruangan komen. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harga RON95, RON97, diesel kekal
Oleh KOSMO!

11 Ogos 2021, 4:59 pm
PUTRAJAYA – Harga runcit petrol RON95 kekal pada paras RM2.05 seliter manakala harga petrol RON97 kekal paras RM2.74 seliter bagi tempoh bermula tengah malam ini sehingga 18 Ogos depan.
Kementerian Kewangan dalam satu kenyataan berkata, harga runcit diesel juga kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gagal bawa masuk durian kampung dari Thailand
Oleh SHAMSUL KAMAL AMARUDIN

11 Ogos 2021, 5:03 pm
GERIK – Cubaan membawa masuk dua tan durian kampung dari Thailand gagal apabila dikesan dalam satu pemeriksaan di Kompleks Imigresen, Kastam, Kuarantin dan Keselamatan (ICQS) Pengkalan Hulu di sini semalam.
Ia hasil pemeriksaan pada sebuah lori oleh penguat kuasa Jabatan Perkhidmatan Kuarantin dan Pemeriksaan Malaysia (Maqis) Perak.
Maqis dalam satu kenyataan memberitahu, dalam pemeriksaan pada pukul 3 petang itu pihaknya mendapati buah-buahan itu tidak mematuhi syarat import.
“Sehubungan itu, kesemua buah-buahan tersebut yang bernilai kira-kira RM7,000 ditahan untuk siasatan lanjut.
“Tindakan melanggar syarat import merupakan suatu kesalahan mengikut Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728],” ujar kenyataan tersebut.
Sekiranya sabit kesalahan pelakunya boleh didenda sehingga RM100,000, pennjara atau kedua-duanya sekali mengikut Seksyen 15(2) akta yang sama. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hasrat Shuib nak jumpa ‘baby’ Ayash tidak kesampaian
Oleh HANISAH SELAMAT

11 Ogos 2021, 5:47 pm
PETALING JAYA – Selepas empat hari dilahirkan, hasrat suami Allahyarham Siti Sarah Raissuddin, Shuib Sepahtu untuk menatap wajah bayi mereka, Ayash Affan hari ini terpaksa dipendamkan atas nasihat pihak hospital mengelakkan sebarang risiko terhadap jangkitan Covid-19.
Pengurus Siti Sarah, Nana Mohammad Rom berkata, sepatutnya Shuib ke Hospital Canselor Tuanku Muhriz (HCTM), Universiti Kebangsaan Malaysia (UKM) pagi tadi namun terus membatalkan niat tersebut selepas mendapat panggilan telefon daripada pihak hospital.
“Pengarah HCTM sendiri menghubungi Shuib dan berbincang dengannya berhubung lawatan itu bagi mengelakkan risiko jangkitan Covid-19 terhadap anak bongsunya yang dilahirkan pramatang.
“Shuib juga sangat memahami situasi pandemik semasa selain akur dengan saranan yang diberikan kepadanya.
“Sebagai ayah yang mementingkan kesihatan bayi serta semua yang berada di wad terbabit, dia menerima nasihat itu dengan hati terbuka.
“Shuib sedia menanti hingga keadaan Ayash betul-betul sihat,” katanya kepada Kosmo! Online.

Malam tadi ketika majlis tahlil dan bacaan Yassin, pelakon dan pelawak itu menyuarakan rasa teruja apabila menerima gembira dibenarkan melihat bayinya, Ayash Affan yang kini masih berada dalam di HCTM.
Apatah lagi, jika berpeluang melihat anaknya di hospital, itulah juga akan menjadi detik pertama melihat dengan mata sendiri sosok bayinya yang dilahirkan secara pembedahan pada Jumaat lalu.
Katanya pada majlis virtual itu, perasaan tidak sabar bertemu buah cinta yang juga dianggap hadiah terakhir isterinya turut bercampur baur.
Kongsinya lagi, keadaan yang dilalui kini cukup berbeza ketika dikurniakan tiga cahaya mata terdahulu apabila arwah berkesempatan melihat dan memeluk anak-anaknya.
Allahyarham Siti Sarah berada dalam keadaan ditidurkan melahirkan bayi lelaki pramatang selepas menjalani pembedahan hampir tiga jam bermula jam 2 petang pada Jumaat lalu.
Selain bayi yang dilahirkan ketika baharu memasuki usia lapan bulan dalam kandungan, Shuib dan Sarah dikurniakan tiga cahaya mata, Uwais Alqarni, 10, Dzahira Talita Zahra, 8, dan Ariq Matin, 6. – K! ONLINE


Pakar percaya virus Covid-19 boleh dilenyapkan
Oleh KOSMO!

11 Ogos 2021, 5:00 pm
DUNEDIN, NEW ZEALAND – Sekumpulan saintis percaya bahawa peratusan wabak Covid-19 untuk dibasmi sepenuhnya adalah lebih tinggi berbanding ketika dunia berperang dengan penyakit polio dan cacar kecil.
Menurut akhbar Daily Mail, pakar dari Universiti Otago, New Zealand bagaimanapun berpendapat, penghapusan virus korona adalah lebih sukar dilaksanakan jika dibandingkan dengan penyakit cacar kecil.
Berdasarkan satu artikel yang diterbitkan dalam jurnal BMJ Gobal Health, kumpulan pakar tersebut mempertimbangkan 17 faktor yang menyumbang kepada penghapusan penyakit cacar kecil dan dilihat relevan bagi menghapuskan Covid-19.
Ia termasuk keberkesanan vaksinasi, tahap kebolehjangkitan virus dan tahap kepedulian masyarakat dunia dalam membasmi virus maut ini.
Pakar-pakar turut mendapati, langkah-langkah kesihatan awam seperti kawalan sempadan, penjarakan fizikal, membasuh tangan, ventilasi, pemakaian pelitup muka dan pengesanan kontak dapat melengkapkan pemberian suntikan Covid-19 sekali gus membantu melenyapkan virus tersebut.
Selain itu, faktor-faktor yang menyukarkan proses penghapusan virus Covid-19 adalah keengganan untuk menerima vaksinasi serta varian-varian yang lebih mudah berjangkit .

Polio menjadi penyakit berjangkit yang merebak ke seluruh dunia, namun kes-kesnya turun mendadak sejak 1950-an selepas program vaksinasi secara berkala dilaksanakan.
Selain itu, penyakit cacar kecil pula telah disahkan lenyap oleh Pertubuhan Kesihatan Sedunia (WHO) pada tahun 1980.
“Meskipun analisis ini merupakan usaha awal menggunakan komponen-komponen subjektif yang pelbagai, kami berpendapat penghapusan virus Covid-19 adalah sesuatu yang mungkin,” kata ketua penyelidik kajian tersebut, Profesor Nick Wilson.
Bagaimanapun, Pakar Penyakit Berjangkit dari Universiti Anglia Timur, Profesor Paul Hunter berkata, virus Covid-19 tidak dapat dilenyapkan, namun akan menjadi satu endemik dan kekal berada dalam beberapa generasi.
“Dalam tempoh beberapa tahun akan datang, Covid-19 akan dirawat seperti demam dan selesema biasa namun ia tidak akan dapat dihapuskan sepenuhnya,” jelasnya. – AGENSI


Nyaris terkorban kereta terjun ‘flyover’
Oleh MOHAMAD FAIZAL HASHIM

11 Ogos 2021, 4:46 pm
JOHOR BAHRU – Berpantang maut sebelum ajal. Dua wanita berdepan detik cemas apabila kereta dinaiki mereka terbabas dan terjatuh berhampiran laluan bertingkat Skudai menghala Danga Bay, di sini hari ini.
Dalam kejadian itu, mangsa, Normah Yaakob, 56, dan Norhayati Sa’in, 25, alami cedera ringan setelah kereta yang dinaiki terjatuh ke lereng bukit sejauh 10 meter.
Pihak bomba menerima panggilan kecemasan berhubung kejadian itu pada pukul 9.31 pagi sebelum menggerakkan 11 anggota bersama sebuah jentera Fire Rescue Tender (FRT) dan satu Unit Bantuan Perkhidmatan Kecemasan (EMRS) dikejarkan ke tempat kejadian.
Komander Operasi, Pegawai Bomba Kanan II Haizrul Rahmad berkata, pihaknya mendapati kemalangan itu membabitkan sebuah kereta Proton Wira terbabas di lokasi kejadian.
“Usaha menyelamat yang dijalankan berjaya membawa dua mangsa keluar dari kenderaan itu. Kedua-dua mangsa itu didapati mengalami kecederaan ringan.
“Mangsa kemudiannya dihantar ke Hospital Sultanah Aminah (HSA) di sini menggunakan ambulans Kementerian Kesihatan (KKM),” katanya dalam kenyataan hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua kali dilanda ribut dalam dua minggu
Oleh KHAIRULMIZAN YAHYA

11 Ogos 2021, 4:57 pm
KUANTAN – Belum pun hilang penat membaiki bumbung rumah yang rosak akibat kejadian ribut dan angin kencang dua minggu lalu, penduduk di Felda Sungai Panching Utara di sini sekali lagi berdepan dengan bencana sama petang semalam.
Dalam kejadian kira-kira pukul 5.30 petang itu menyebabkan 79 keluarga terjejas apabila kediaman mereka mengalami kerosakan terutama di bahagian bumbung sehingga mereka mengalami kerugian masing-masing antara RM1,000 hingga RM5,000.
Seorang penduduk, Mohamad Rizal Anuar Din, 39, berkata, dia baru sahaja siap membaiki kerosakan bumbung akibat ribut pada 26 Julai lalu dan tidak menyangka kejadian itu berulang sekali lagi petang semalam.
“Ketika kejadian saya cuma fikir keselamatan keluarga dan alhamdulillah kami semua selamat dan tidak mengalami sebarang kecederaan kecuali bumbung rumah yang rosak.
“Memang penat juga sebab kami baru sahaja siap membaiki atap yang rosak akibat kejadian ribut baru-baru ini, dan kini terpaksa membaikinya semula,” katanya ketika ditemui, di sini hari ini.
Tambahnya, dia reda dengan ketentuan tuhan dan pada masa ini belum dapat memastikan jumlah sebenar kerugian namun mengakui ia memerlukan kos yang tinggi untuk membaiki atap rumahnya.

Sementara itu, Pengurus Felda Sungai Panching Utara, Abdul Samad Harun berkata, kejadian itu adalah kali kedua berlaku dalam tempoh kira-kira dua minggu di kawasan berkenaan.
“Pihak kami sudah melakukan pemantauan di sekitar kawasan penempatan ini sejak malam tadi dan setakat ini tidak ada laporan kecederaan membabitkan penduduk.
“Proses penilaian kerosakan dan kerugian dialami penduduk juga sedang dilakukan dan pihak Felda yang akan menghulurkan bantuan kewangan kepada mereka dalam masa terdekat,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keputusan kes saman ibu Allahyarham Jamaludin 13 Ogos
Oleh NORLIZAH ABAS

11 Ogos 2021, 4:43 pm
KUALA LUMPUR – Mahkamah Tinggi di sini hari ini menetapkan 13 Ogos ini bagi keputusan kes saman ibu Allahyarham Tan Sri Jamaludin Jarjis terhadap dua cucunya atas dakwaan gagal memasukkan tiga syer syarikat bernilai RM1.3 bilion sebagai aset harta pusaka.
Keputusan yang sepatutnya diumumkan oleh Hakim Datuk Seri Mohd. Firuz Jaffril hari ini ditangguhkan Jumaat ini atas sebab yang tidak dapat dielakkan. Prosiding yang dijadualkan secara sidang video, juga dilapangkan.
Dalam saman itu, Aminah Abdullah, 87, selaku plaintif menamakan anak sulung allahyarham, Nur Anis, 36, dan Ikwan Hafiz, 34, sebagai defendan pertama dan kedua.
Allahyarham yang juga bekas Ahli Parlimen Rompin terkorban dalam nahas helikopter di Kampung Sungai Pening, Semenyih, Selangor pada 4 April 2015.
Berdasarkan pernyataan tuntutan, Aminah, mendakwa kedua-dua defendan sebagai pentadbir bersama harta pusaka allahyarham gagal memasukkan sebahagian saham dari tiga buah syarikat ke dalam senarai aset dan liabiliti milik allahyarham.
Syarikat-syarikat itu ialah Rantai Wawasan Sdn. Bhd., Alpine Motion Sdn. Bhd. dan Ivory Insights Wawasan Sdn. Bhd.

Plaintif mendakwa sebagai ibu kandung yang sah dan waris kepada Jamaludin, beliau mempunyai kepentingan di dalam harta pusaka.
Beliau mendakwa kedua-dua cucunya itu gagal memasukkan ke dalam senarai aset dan liabiliti harta Jamaludin (si mati) iaitu 3,000,000 saham syarikat Rantai Wawasan; 6,000,000 saham dalam syarikat Alpine Motion dan dua saham dalam syarikat Ivory Insights Wawasan.
Plaintif mendakwa kedua-dua defendan sebagai pentadbir bersama harta pusaka si mati gagal memasukkan saham tiga syarikat itu ke dalam senarai aset di dalam Surat Kuasa Mentadbir.
Menurutnya, kegagalan memasukkan saham itu ke dalam Senarai Aset dan Tanggungan sejak 6 Julai 2017 (Tarikh Surat Kuasa Mentadbir diberikan) sehingga hari ini, adalah salah dan tidak wajar. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rampas minuman keras tidak bercukai bernilai hampir RM1 juta
Oleh EDDY AQMAL MOHAMED HAMIDI

11 Ogos 2021, 4:39 pm
KUALA LUMPUR – Pasukan Gerakan Am (PGA) berjaya melumpuhkan satu sindiket yang aktif menjalankan aktiviti pengedaran minuman keras tidak bercukai dan merampas pelbagai jenis minuman keras bernilai hampir RM1 juta dalam dua serbuan berasingan semalam.
Komander Bridged Tengah PGA, Senior Asisten Komisioner Muhammad Abdul Halim berkata, pasukan serbuan turut berjaya menahan tiga lelaki termasuk seorang lelaki warga asing berusia 28 hingga 58 yang disyaki terlibat dalam kegiatan berkenaan.
“Menerusi serbuan pertama di Taman Universiti, Petaling Jaya, sebanyak 230 kotak bir pelbagai jenis yang disyaki tidak bercukai telah dirampas termasuk tiga buah kenderaan pelbagai jenis dan empat unit telefon bimbit pelbagai jenama.
“Serbuan kedua di Subang Jaya pula telah berjaya merampas 401 kotak bir pelbagai jenis yang juga disyaki tidak bercukai dan jumlah keseluruhan rampasan arak adalah sebanyak 11,827 tin serta botol melibatkan 6,338.52 liter,” katanya dalam satu kenyataan hari ini.
Menurut Muhammad, anggaran nilai rampasan kesemua minuman keras tersebut adalah sebanyak RM 927,729.15 dan beliau percaya telah berjaya melumpuhkan satu dindiket pengedaran minuman keras tidak bercukai di sekitar Lembah Klang.
“Pihak polis menyeru masyarakat agar dapat memberikan kerjasama dengan menyalurkan sebarang maklumat berkaitan aktiviti yang menyalahi undang-undang.

“Kes disiasat di bawah Seksyen 135(1) Akta Kastam 1967,” tegas beliau. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Padah cuba sogok polis RM2,500
Oleh KHAIRUL MOHD. ALI

11 Ogos 2021, 4:53 pm
JOHOR BAHRU – Tindakan seorang lelaki berusia 20 tahun yang cuba merasuah anggota polis di sekatan jalan raya membawa padah apabila dia ditahan Suruhanjaya Pencegahan Rasuah Malaysia (SPRM).
SPRM dalam satu kenyataan memberitahu, lelaki berkenaan dipercayai berbuat demikian ketika diperiksa polis di Lebuhraya Skim Penyuraian Trafik (EDL) menghala ke Jalan Bakar Batu pada 5 Ogos lalu.
Menurut kenyataan itu, lelaki berkenaan ditahan di Ibu Pejabat SPRM Johor pada pukul 1 tengah hari hari ini bagi membantu siasatan dijalankan.
“Hasil siasatan yang dijalankan mendapati suspek telah memberi wang rasuah sebanyak RM2,500 kepada seorang anggota polis sewaktu membuat sekatan jalan di Lebuhraya EDL menghala ke Jalan Bakar Batu.
“Suspek ditahan kerana dilihat mencurigakan dan semasa pemeriksaan badan dilakukan suspek telah memberi wang rasuah sebagai dorongan tidak mengambil tindakan ke atas beliau yang disyaki menjadi ejen aktiviti pemerdagangan manusia,” jelas kenyataan itu.
Tambah kenyataan itu lagi, kes disiasat di bawah Seksyen 17(b) Akta SPRM 2009 yang mana jika sabit kesalahan boleh dikenakan hukuman denda lima kali nilai suapan atau RM10,000 mana yang tinggi dan penjara tidak melebihi 20 tahun.

Sementara itu, Pengarah SPRM Johor Datuk Azmi Alias mengesahkan tangkapan tersebut.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ingkar SOP, warga asing sampai ‘berpeluk’ untuk divaksin
Oleh MOHD RIDZAUDDIN ROSLAN

11 Ogos 2021, 4:36 pm
PETALING JAYA- Sebuah video memaparkan ratusan warga asing yang berpusu-pusu untuk mendapatkan suntikan vaksin secara ‘walk in’ di ibu negara tular hari ini selepas mereka didakwa gagal mematuhi prosedur operasi standard (SOP) ditetapkan.
Lebih menakutkan, kumpulan warga asing itu bukan sahaja dilihat gagal menjaga penjarakan sosial ditetapkan, malah ada di antara mereka dilihat seakan ‘berpeluk’ berikutan berada terlalu dekat.
Video berdurasi 5 minit itu yang dimuat naik pemilik asal @bondaumirahtaib turut tular di laman media sosial apabila rata-rata rakyat menyifatkan kejadian seumpama itu menjadi antara penyebab utama peningkatan kes harian Covid-19.
Menerusi video itu, kelihatan ratusan warga asing sedang beratur di luar perkarangan hotel untuk mendapatkan suntikan vaksin namun tidak dikawal sepenuhnya oleh petugas bagi melancaran proses vaksinasi.
Seorang individu turut tampil meminta warga asing untuk menjaga penjarakan, malah dia turut memohon kepada pihak polis untuk memantau situasi yang berlaku berikutan dilihat berisiko kepada orang awam.
Difahamkan, lokasi kejadian itu terletak di Rumah Prihatin di Hotel Grand Season di mana ia menjadi antara lokasi pemberian vaksin secara walk in termasuk kepada warga asing.

“kenapa tiada siapa yang jaga mereka dekat luar, kalau macam ini lebih baik tak payah cucuk vaksin, menambahkan lagi kes ada lah,” kata Lieza Yusof.
“Kalau macam ini, saya sanggup tak ambil vaksin, takut kena Covid-19 dulu sebelum ambil vaksin,” luahnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Solat berjemaah 1 perempat kapisiti surau, masjid di Johor
Oleh KHAIRUL MOHD. ALI

11 Ogos 2021, 4:26 pm
JOHOR BAHRU – Sultan Johor, Sultan Ibrahim Sultan Iskandar berkenan agar solat fardu Jumaat di masjid dan surau seluruh negeri ini dibuat dengan mengambil kira satu perempat kapasiti premis berkenaan.
Pengerusi Jawatankuasa Hal Ehwal Agama Islam Johor, Tosrin Jarvanthi dalam satu kenyataan hari ini memberitahu, peraturan itu dibuat bagi menghidupkan syiar Islam di negeri ini.
Menurut kenyataan itu, solat fardu di masjid dan surau Jumaat tidak boleh melebihi 50 jemaah manakala bagi surau kariah pula tidak melebihi 20 jemaah.
“Kehadiran bagi ahli jawatankuasa masjid dan surau serta jemaah adalah bagi mereka yang telah lengkap dua dos vaksin kecuali bagi Imam, Bilal dan Noja yang bertugas sahaja.
“Sekiranya masih terdapat kekurangan jemaah bagi solat Jumaat atau solat fardu, maka dibenarkan kemasukan bagi jemaah yang sudah menerima satu dos suntikan vaksin,” jelas kenyataan tersebut.
Tambah kenyataan itu, bagi individu lelaki yang masih belum menerima suntikan vaksin hendaklah menunaikan solat fardu Zohor pada waktu solat Jumaat serta solat fardu lima waktu di kediaman masing-masing.

“Mereka juga tidak dibenarkan berada di tempat awam pada waktu solat Jumaat kerana dibimbangi akan menimbulkan fitnah.
“Perkara tersebut akan turut mendapat perhatian daripada pihak berkuasa mengikut bidang kuasa masing-masing,” ujar kenyataan tersebut.
Tambah kenyataan itu, aktiviti pengimarahan masjid dan surau seperti membudayakan al-Quran, bacaan surah yasin dan tahlil hanya dibenarkan seramai 50 individu bagi masjid manakala 20 bagi surau.
“Sementara itu, kelas takmir, kelas al-Quran, kuliah umum dan khas masih ditangguhkan sehingga satu tarikh yang akan dimaklumkan kelak.
“Aktiviti di tanah perkuburan dibenarkan mengikut Prosedur Operasi Standard (SOP) ditetapkan manakala bagi urusan pengkebumian jenazah bukan pesakit Covid-19 dibenarkan dengan had 50 orang sahaja tidak termasuk petugas tanah perkuburan,” tambah kenyataan tersebut.
Kenyataan bersama itu turut ditandatangani Pengarah Jabatan Agama Islam Negeri Johor, Md. Rofiki Samsudin dan Mufti Johor, Datuk Yahya Ahmad. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Siasatan video ritual tolak bala selesai
Oleh ASLIZA MUSA

11 Ogos 2021, 4:22 pm
IPOH – Polis telah selesai menyiasat kejadian seorang sami yang didakwa memukul tiga sekeluarga menggunakan sebatang rotan dalam ritual keagamaan di sebuah kuil dekat Selekoh, Rungkup semalam.
Ketua Polis Daerah Hilir Perak, Asisten Komisioner Ahmad Adnan Basri berkata, kertas siasatan kes tersebut akan dirujuk kepada Timbalan Pendakwa Raya (TPR) dalam masa terdekat.
“Lelaki itu telah dibebaskan tengah hari tadi setelah keterangannya diambil dan kertas siasatan akan dirujuk ke TPR untuk tindakan lanjut.
“Keterangan enam sekeluarga yang terlibat dalam ritual itu juga telah dirakam kerana hanya mereka sahaja tahu mengapa upacara itu dibuat dan mengapa mereka dipukul.
“Polis hanya akan menyiasat adakah tindakan sami tersebut bercanggah dengan undang-undang di bawah Seksyen 324 Kanun Keseksaan kerana mendatangkan kecederaan dengan rotan,” katanya di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kenyataan hak undi dihad kepada individu lengkap vaksin palsu
Oleh NOR IDAYU BOSRO

11 Ogos 2021, 4:33 pm
PUTRAJAYA – Pejabat Perdana Menteri menafikan mengeluarkan kenyataan berhubung penubuhan jawatankuasa khas untuk meneliti cadangan-cadangan mengehadkan hak mengundi kepada pengundi-pengundi yang lengkap menerima vaksinasi.
Pejabat Perdana Menteri berkata, kenyataan yang menggunakan jata negara dan nama Pejabat Perdana Menteri itu adalah palsu.
Terdahulu satu kenyataan kononnya daripada Pejabat Perdana Menteri tular mendakwa kerajaan akan menubuhkan suatu Jawatankuasa Khas untuk meneliti cadangan-cadangan mengehadkan hak mengundi kepada pengundi-pengundi yang telah divaksinasi penuh.
Kenyataan itu mendakwa, cadangan tersebut akan dibentangkan untuk kelulusan Jemaah Menteri dan mengalukan-alukan cadangan konstruktif daripada parti-parti politik serta pertubuhan-pertubuhan bukan kerajaan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MPKB-BRI nafi Pasar Siti Khadijah akan ditutup
Oleh ROSALWANI CHE SOH

11 Ogos 2021, 4:16 pm
KOTA BHARU – Majlis Perbandaran Kota Bharu – Bandar Raya Islam (MPKB-BRI) menafikan dakwaan bahawa operasi perniagaan di Pasar Siti Khadijah di sini akan ditutup ekoran terdapat jangkitan Covid-19 dalam kalangan peniaga di situ.
Yang Dipertua MPKB-BRI, Tuan Zainal Abidin Tuan Yusof berkata, dakwaan penularan jangkitan yang ditularkan melalui rakaman audio aplikasi WhatsApp berkaitan penutupan Pasar Siti Khadijah sehingga melibatkan kes kematian peniaga di kawasan itu adalah palsu.
“Pihak MPKB-BRI tidak menerima sebarang arahan bagi penutupan operasi perniagaan di Pasar Siti Khadijah dari pihak Kementerian Kesihatan.
“Orang ramai dinasihatkan agar tidak mempercayai berita palsu sedemikian,” katanya dalam satu kenyataan di sini hari ini.
Menurut Zainal Abidin, MPKB-BRI sedang menyiasat sumber yang menularkan audio itu dan mempertimbangkan untuk membuat laporan polis di atas penyebaran berita palsu. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bercuti sambil terokai suasana kampung
Oleh ZUBAIDAH IBRAHIM

12 Ogos 2021, 8:15 pm
PERSEKITARAN kampung yang mendamaikan dikelilingi sawah padi menguning, pokok menghijau dan suasana yang sunyi pastinya memberikan ketenangan kepada sesiapa sahaja. Justeru, bagi mencari suasana seperti itu, Homestay Kampung Lonek yang terletak di Bahau, Negeri Sembilan ada jawapannya. Di situ, pengunjung dapat melakukan aktiviti kampung seperti mengocak ikan di parit dan sawah, mengemping padi, bermain permainan tradisional dan sebagainya yang pastinya memberikan 1,001 pengalaman yang tidak akan dilupakan sepanjang hayat. Inap desa di Kampung Lonek melibatkan 30 buah rumah penduduk yang…

Sila Log Masuk atau Langgan untuk membaca berita sepenuhnya


Remaja 16 tahun punca PKPD di Tumpat
Oleh AMREE AHMAD

12 Ogos 2021, 7:58 pm
PUTRAJAYA – Kampung Kubang Sawa dalam jajahan Tumpat di Kelantan antara 14 lokaliti yang bakal dikenakan Perintah Kawalan Pergerakan Diperketatkan (PKPD) selepas merekodkan 24 kes Covid-19.
Jangkitan tercetus daripada seorang remaja berusia 16 tahun yang bergejala sebelum disahkan positif pada 29 Julai lalu sekali gus mewujudkan Kluster Pekerja Industri Jalan Tunjong.
Menteri Kanan Kluster Keselamatan, Datuk Seri Hishammuddin Tun Hussein berkata, turut dilaksanakan PKPD di negeri itu ialah Kampung Chenerai, Kampung Lubok Kawah, Kampung Pohon Tanjung, Kampung Pak Jak dan sebahagian Kampung Landar di Jajahan Pasir Mas.
Di Pahang, PKPD dilaksanakan di Kampung Bongkok, Bera dan Kampung Gadak, Rompin, manakala di Sarawak pula, ia meliputi kuarters pekerja Sri Datai Mining di Mukah selain di Sabah iaitu Kampung Wokok Kinuta, Kota Belud; Kampung Pengiran, Sipitang; Taman Puri Warisan, Kota Kinabalu serta kilang dan kuarters Bumi Timber dan Kosinar di Keningau.
“Empat lokaliti di empat negeri yang sepatutnya berakhir PKPD esok, namun disambung lagi meliputi Taman Desa Bidara, Kuala Ketil, Kedah; Kampung Wek Batu 23, Labok, Machang, Kelantan; Kampung Gambaron 2, Telupid, Sabah serta Amber Court dan tapak bina Grand Ion Delemon, Genting Highlands, Bentong, Pahang,” katanya dalam kenyataan hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


17 remaja ditahan sertai parti liar
Oleh MOHD AZLI ADLAN

12 Ogos 2021, 8:30 pm
KUALA NERUS – Aktiviti nakal 17 remaja termasuk empat perempuan berparti liar di sebuah inap desa terbantut apabila premis tersebut diserbu polis di Taman Pinggiran Airport di sini hari ini.
Kesemua suspek iaitu 13 lelaki dan empat perempuan berusia dalam lingkungan 16 hingga 25 tahun dalam serbuan pada pukul 12.15 tengah malam.
Ketua Polis Terengganu, Datuk Rohaimi Md. Isa berkata, kesemua suspek bermasuk dua yang berada di bawah umur dipercayai khayal di bawah pengaruh dadah sehingga tidak sedar kehadiran pasukan polis.
Beliau berkata, sewaktu serbuan dibuat, alunan muzik juga telah dipasang dengan kuat di dalam inap desa terbabit.
“Pemeriksaan menemui sepaket plastik mengandungi serbuk ketulan kristal disyaki dadah jenis syabu.
“Sapeket plastik lutsinar 24 bji pil dipercayai pil ekstasi juga dijumpai dalam serbuan sama,” katanya di sini hari ini.

Rohaimi berkata, ujian urin terhadap 17 suspek mendapati mereka semuanya positif dadah jenis methampitamine.
Tambah beliau, kes disiasat mengikut Seksyen 39B Akta Dadah Berbahaya 1952, Seksyen 39A(1) dan Seksyen 15(1)(a) akta sama. – K! OLNLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Angsa terbang terbalik untuk ‘menunjuk-nunjuk’
Oleh KOSMO!

12 Ogos 2021, 10:30 pm
AMSTERDAM – Beberapa pakar mendakwa bahawa foto  menunjukkan seekor angsa terbang dalam keadaan terbalik adalah kerana mahu menunjuk- nunjuk kepada angsa lain, lapor laman metro UK semalam.
Foto angsa tersebut yang dirakam jurugambar amatur, Vincent Cornelissen menunjukkan angsa itu  terbang dalam keadaan terbalik di Arnhem, Belanda pada Mac lalu.
Foto tersebut menimbulkan tanda tanya dalam kalangan orang ramai.
Cornelissen meyakinkan orang ramai bahawa angsa berwarna kelabu gelap itu berada dalam keadaan baik dan hanya cuba membuat kawanannya kagum dengan muslihat yang baru dipelajarinya.
Pergerakan angsa itu  dikenali sebagai whiffling apabila ia cuba turun dengan cepat dalam pergerakan zig-zag.
Pergerakan itu juga dikatakan merupakan kaedah mempertahankan diri daripada haiwan pemangsa.

“Angsa itu melakukan gaya terbang tersebut untuk mengagumkan kawanannya, seolah-olah ingin berkata ‘Hei, lihatlah saya’.
“Seorang profesor dari Universiti Istanbul turut menyunting gambar saya dengan meletakkan anak panah padanya bagi mengajar pelajarnya tentang aerodinamik,” kata Cornelissen. -Agensi


WHO umum kaji tiga lagi ubat Covid-19
Oleh KOSMO!

12 Ogos 2021, 8:30 pm
GENEVA – Pertubuhan Kesihatan Sedunia (WHO) kelmarin mengumumkan tiga ubat baharu sedang diuji dalam fasa terbaharu ujian klinikal Solidarity bagi mencari rawatan berkesan terhadap Covid-19, lapor akhbar Saudi Gazette kelmarin.
Tiga ubat itu, artesunate, imatinib dan infliximab akan diuji terhadap pesakit Covid-19 yang dimasukkan ke hospital di 52 buah negara yang terlibat dengan program Solidarity PLUS.
Menurut data WHO, sehingga kelmarin, terdapat lebih 203 juta kes Covid-19 yang dilaporkan di seluruh dunia.
Angka kes Covid-19 dunia melepasi 200 juta hanya enam bulan selepas jumlah kes melepasi angka 100 juta.
Bercakap dalam satu sidang media di Geneva, Ketua Pengarah WHO, Dr Tedros Adhanom Ghebreyesus menekankan keperluan kritikal bagi mencari rawatan Covid-19 yang lebih berkesan dan mudah diakses.
“Kita sudah mempunyai banyak alatan untuk mencegah, menguji dan merawat Covid-19 termasuk oksigen, dexamethasone dan IL-6. Namun, kita memerlukan lebih banyak rawatan buat pesakit di hujung semua spektrum klinikal daripada penyakit yang ringan sehingga teruk.

“Kita memerlukan petugas kesihatan yang terlatih untuk menggunakannya dalam persekitaran yang selamat.
“Ketiga-tiga ubat tersebut dipilih oleh panel bebas untuk potensinya dalam mengurangkan risiko kematian dalam kalangan pesakit Covid-19 yang dimasukkan ke hospital. Ubat-ubat ini sudah digunakan untuk merawat penyakit lain,” katanya.
Artesunate adalah ubat merawat malaria yang teruk, imatinib digunakan untuk beberapa jenis kanser termasuk leukemia sementara infliximab digunakan untuk merawat penyakit Crohn, rheumatoid arthritis dan penyakit lain berkaitan sistem imunisasi badan.
Kilang pengeluar seperti Ipca dan Johnson & Johnson menyumbangkan ubat-ubatan tersebut untuk percubaan.
Solidarity PLUS adalah kerjasama global terbesar antara 194 negara anggota WHO dengan ribuan penyelidik di lebih daripada 600 hospital yang mengambil bahagian. – AGENSI


Jangan ulang dosa silam orang yang dah pergi – Fynn Jamal
Oleh MOHD. HAIKAL ISA

12 Ogos 2021, 8:40 pm
PETALING JAYA – Selebriti media sosial, Fynn Jamal  menasihatkan orang ramai supaya tidak terlalu meromantiskan kematian seseorang.
Fynn atau nama sebenarnya, Nur Affina Yanti Jamalludin memaklumkan, kalau benar kita sayangkan seseorang yang sudah menghadap Ilahi, tidak perlu diulang dosa silamnya.
“Kalau sungguh kita sayangkan orang baik yang dah ‘pergi’, kenapa masih diulang-ulang dosa-dosa silamnya? Pakaian yang tak syarie, bulu mata palsu yang jelas haramnya dan latar lagu-lagu muzik yang hakikatnya jelas hukumnya.
“Tidakkah kita cukup sayang orang-orang baik yang telah pergi? Kenapa dicacatkan penghujung keindahan pengakhirannya,” kata Fynn, 39.
Ujar ibu kepada dua cahaya mata itu, tidak salah mengenang kematian seseorang namun nasihatnya, tidak usah berlebih-lebihan dalam melakukan perkara sedemikian.
“Berpada. Puji tak salah dan mengingat tak salah. Tapi berpada. Ingat sentiasa, syaitan sentiasa ada di luar garis berpada-pada itu.

“Jangan kita lupa, berhala pertama atas dunia ini terjadi apabila mengagungi orang-orang soleh secara berlebih-lebihan. Dibinakan tugu, dipuji puja, dibuat ‘tribute’ segala.
TANGKAP layar antara teguran Fynn Jamal yang diluahkan bersama peminatnya dalam Instagram.
“Kalau sungguh kita kasihkan orang baik yang dah pergi, kita takkan rosakkan keindahan yang Allah SWT dah beri kepadanya,” kata Fynn dalam sesi Q&A dalam menerusi Instagram Storynya.
Menjawab persoalan sama ada dia akan berasa gembira apabila suatu hari nanti tidak lagi berada di dunia namun orang masih menunjukkan apresiasi terhadap karya seninya, pelantun lagu Arjuna Beta itu berkata:
“Kita perlu berhenti meromantiskan dunia dan berhenti hidup dalam penafian.
“Kita ada barzakh untuk difikirkan. Langkah terakhir di liang lahad, datang terus permulaan dunia abadi. Sekecil-kecil dosa tak basuh kemaluan lepas kencing pun kena ‘balun’.”
Tidak lagi aktif dalam dunia nyanyian, sejak 2012, Fynn yang mula berhijab sejak 2016 dan terus istiqamah dengan berniqab sehingga kini bagaimanapun tidak merujuk teguran dan jawapan-jawapan pertanyaan peminat tersebut kepada mana-mana pihak. – K! ONLINE


Koh Hoi menteri terbaharu isytihar harta
Oleh MOHD RASDAN AHMAD

12 Ogos 2021, 8:37 pm
PETALING JAYA – Timbalan Menteri Pelancongan, Kesenian dan Kebudayaan Senator Datuk Guan Dee Koh Hoi merupakan anggota pentadbiran kerajaan terbaharu membuat pengisytiharan harta.
Menurut maklumat yang dikeluarkan, Koh Hoi daripada parti Star itu telah dilantik memegang portfolio tersebut sejak April lalu merekodkan pendapatan bulanan sebanyak RM30,662.89.
Menerusi portal Portal Perisytiharan Harta oleh Suruhanjaya Pencegahan Rasuah Malaysia (SPRM) hari ini, Koh Hoi turut mempunyai jumlah aset sebanyak RM1 juta.
Beliau merupakan individu terbaharu membuat pengisytiharan tersebut dalam tempoh tiga bulan terkini.
Terdahulu, Perdana Menteri, Tan Sri Muhyiddin Yassin merekodkan pendapatan bulanan tertinggi dalam kalangan anggota pentadbiran kerajaan apabila menerima pendapatan bulanan sebanyak RM93,841.65 dengan jumlah aset melebihi RM10 juta.
Sementara itu, Menteri Wilayah Persekutuan, Tan Sri Annuar Musa pula berada di kedudukan kedua dengan pendapatan RM87,877.20 sebulan dengan jumlah aset kurang dari RM20 juta.

Tempat ketiga pula adalah Timbalan Menteri Pelancongan, Kesenian dan Kebudayaan, Datuk Dr. Jeffrey G Kitingan dengan RM85,450 sebulan dengan jumlah aset kurang dari RM20 juta.
Di tangga keempat pula adalah Menteri Dalam Negeri, Datuk Seri Hamzah Zainudin dengan pendapatan bulanan sebanyak RM84,615.20 sebulan dengan jumlah aset bernilai di antara RM5 hingga RM8.5 juta dan kelima Menteri di Jabatan Perdana Menteri (Ekonomi), Datuk Seri Mustapa Mohamed dengan pendapatan RM69,427.20 sebulan dengan jumlah aset bernilai di antara RM5 hingga RM8.5 juta. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tasik Biru disahkan tasik air tawar paling jernih di dunia
Oleh KOSMO!

12 Ogos 2021, 9:30 pm
WELLINGTON – Rotomairewhenua yang juga dikenali sebagai Tasik Biru di Taman Tasik Nasional Nelson, New Zealand secara rasminya merupakan tasik air tawar paling jernih di dunia, lapor laman berita Oddity Central kelmarin.
Air Tasik Biru mengalir dari  Tasik Constance yang terletak di sebelahnya dan aliran air tersebut melalui serpihan empangan yang terhasil sejak sekian lama akibat tanah runtuh.
Empangan itu bertindak sebagai penapis semula jadi yang menapis zarah-zarah, menjadikan Tasik Biru hampir sejernih air suling.
Institut Penyelidikan Air dan Atmosfera Nasional New Zealand (NIWA) melakukan ujian saintifik terhadap air tasik itu dan mengesahkanya sebagai air tawar semula jadi yang paling jernih diketahui manusia.
Jarak penglihatan di Tasik Biru adalah antara 70 hingga 80 meter. -Wikimedia Commons
Ahli hidrologi NIWA, Rob Merrilees merupakan individu pertama yang menemui ciri-ciri mengagumkan pada Tasik Biru yang dibandingkan dengan mata air tawar Te Waikoropupu.
Semasa lawatannya ke Tasik Biru pada 2009, dia menyedari bahawa air tasik itu lebih jernih berbanding Te Waikoropupu dan perkara tersebut disahkan oleh ujian NIWA dua tahun kemudian.

“Kami menggantung cakera hitam berdiameter satu meter di bawah pelampung dan berlabuh ke pantai. Kemudian kami mendayung sampan sambil melihat cakera itu.
“Jarak di mana ia hilang sepenuhnya memberikan kadar kejernihan air itu, ”jelas pegawai NIWA, Mark Gall.
Kajian menunjukkan bahawa jarak penglihatan di Tasik Biru adalah antara 70 hingga 80 meter yang menjadikannya hampir sama optiknya dengan air suling. -Agensi


Anak mengaji, kematian Siti Sarah jentik hati Betty Rahmad berhijab
12 Ogos 2021, 9:30 pm
PETALING JAYA – Pelakon Betty Rahmad berkongsi kisah penghijrahannya yang kini tampil dengan imej bertudung sempena mengambil keberkatan kedatangan Awal Muharam baru-baru ini.
Kongsi Betty, 40, hatinya mula terdetik untuk melakukan perubahan setelah melihat anaknya, Ardy Wira yang kini berusia lebih dua tahun sudah lancar mengaji Iqra, sedangkan dirinya yang sudah berusia masih merangkak-rangkak membaca al-Quran.
Dia juga mengakui sudah lama tidak membaca kitab suci berkenaan.
“Sebenarnya ini semua saya untuk diri sendiri. Setiap kali solat, saya berdoa kepada Allah supaya jadikan diri saya seorang yang lebih baik, beriman dan diberikan hidayah.
“Semuanya terdetik ketika tengok anak pandai mengaji, manakala diri sendiri masih tidak berapa lancar. Sehinggalah saya mula menyertai kelas mengaji dalam talian bersama rakan pelakon, Nabila Huda,” kongsinya dalam sesi siaran langsung dalam Instagramnya beberapa jam lalu.
Tambah pemilik nama sebenar Norsha Rahmad itu, dia mula melatih diri dengan bangun tidur seawal pukul 4.30 pagi untuk mendirikan solat sunat tahajud, solat sunat taubat, berdoa dan mengaji di balkoni rumahnya.

Setiap pagi, Betty membaca surah Ar-Rahman dan Al-Waqiah, namun terdapat satu ayat dalam kandungan surah Ar-Rahman yang benar-benar menjentik hatinya melakukan perubahan.
“Hati saya tersentak setiap kali membaca ayat ‘nikmat Tuhan mana yang engkau dustakan?’. Setiap pagi saya ulang membaca surah yang sama.
“Setiap hari saya terfikir, alhamdulillah syukur apa yang saya nak, semua Allah bagi. Suami baik dan penyayang, anak bijak dan bisnes yang masih berjalan pada waktu sukar begini sedangkan orang lain bergelut.
“Saya teringat kata seorang ustazah, perempuan senang nak masuk syurga. Syaratnya, jaga suami dan anak, jadi ibu yang baik. Saya pun dah jalankan tanggungjawab sebagai ibu dan isteri dengan baik tapi ada yang tak cukup iaitu aurat,” katanya sambil sesekali mengelap air matanya.
Pemergian rakan artis Siti Sarah Raissuddin turut menjadi asbab buat pelakon itu melakukan perubahan ke arah yang lebih baik.
“Masa arwah masih ada, saya ada pesan tudung jualannya. Waktu itu saya macam ada niat untuk bertudung tapi tak pakai lagi. Saya tunjuk kepada suami dan dia tanya dah nak bertudung ke tapi saya jawab belum lagi.
“Selepas arwah meninggal dunia, masa itu barulah saya putuskan untuk pakai tudung. Ketika membaca doa Awal Muharam, saya solat dan baca al-Quran bukan sebab sedih, takut atau susah. Tapi terlalu bersyukur dengan apa yang saya ada. Betapa sayangnya Allah kepada saya, semua urusan dipermudahkan, ada saja rezeki yang masuk,” katanya.
Kemunculan Betty dalam sesi siaran langsung sebentar tadi turut disertai dua kakaknya iaitu Erma Fatima dan Datin Paduka Umie Aida yang terharu menyaksikan perubahan adik mereka. – K! ONLINE


Seleweng 2.4 tan minyak masak bersubsidi
Oleh MOHD SYALMIZI HAMID

12 Ogos 2021, 11:00 pm
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang merampas kira-kira 2.4 tan minyak masak bersubsidi dalam serbuan di sebuah stor di Taman Limau Manis, Bukit Mertajam di sini hari ini.
Pada operasi kira-kira pukul 12 tengah hari itu, KPDNHEP turut merampas empat tan diesel bersubsidi dipercayai diseleweng.
Pengarah KPDNHEP negeri, Mohd. Ridzuan Ab. Ghapar berkata, pada operasi itu pihaknya mendapati tiga lelaki warga tempatan dipercayai sedang memotong plastik minyak masak bersubsidi satu kilogram bagi dipindahkan ke dalam tangki fiber.
“Serbuan itu dibuat selepas kita melakukan risikan selama sebulan berikutan aduan daripada orang ramai.
“Selain mengesan aktiviti penyelewengan minyak masak bersubsidi, kita turut menemui minyak diesel yang yang dipercayai tidak mempunyai lesen atau permit yang sah,” katanya dalam satu kenyataan hari ini.
Beliau berkata pihaknya menyita minyak masak dan diesel berkenaan bersama sebuah lori yang keseluruhannya bernilai RM28,000 bagi siasatan lanjut selain menahan tiga individu terbabit.

Katanya, kes tersebut disiasat mengikut Akta Kawalan Bekalan 1961.
“Jika sabit kesalahan boleh dikenakan penalti sehingga RM1 juta atau penjara selama tiga tahun atau kedua-duanya sekali bagi kesalahan pertama, manakala kesalahan kedua atau seterusnya denda tidak melebihi RM3 juta atau penjara tidak melebihi lima tahun atau kedua-duanya.
“Bagi pertubuhan atau perbadanan, denda tidak melebihi RM2 juta bagi kesalahan pertama dan RM5 juta untuk kesalahan kedua dan seterusnya,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga Orang Asli maut akibat Covid-19 di Gua Musang
Oleh AIMUNI TUAN LAH

12 Ogos 2021, 7:12 pm
GUA MUSANG – Seorang lelaki warga emas berusia 89 tahun menjadi mangsa ketiga yang disahkan meninggal dunia akibat jangkitan Covid-19 melibatkan masyarakat Orang Asli di daerah ini.
Mangsa yang berasal dari Kampung Jedip, Pos Brooke di sini menerima rawatan di Hospital Sultan Ismail Petra (HSIP), Kuala Krai.
Lelaki itu disahkan meninggal dunia pagi tadi.
Penghulu Kampung Sengsang, Nasir Busu mengesahkan perkara itu dan memberitahu, jenazah mangsa akan dikebumikan petang ini di kampung tersebut.
Katanya, mereka bimbang berlakunya pertambahan kes kematian membabitkan Orang Asli akibat Covid-19 di kawasan berkenaan.
“Sebelum ini, sudah dua kes kematian Orang Asli dilaporkan pada 24 Julai dan 6 Ogos lalu melibatkan pasangan suami isteri warga emas dari Kampung Sengsang.

“Kesihatan kesemua mereka semakin merosot sewaktu menjalani rawatan di HSIP sebelum disahkan meninggal dunia,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


318 kes kematian hari ini
Oleh SITI A'ISYAH SUKAIMI

12 Ogos 2021, 7:04 pm
PUTRAJAYA – Kes kematian Covid-19 hari ini melepasi angka 300 dengan 318 kes, menjadikan jumlah kes kematian meningkat kepada 11,691 kes.
Kematian tertinggi dicatatkan pada 8 Ogos lalu dengan sebanyak 360 kes direkodkan.
Kementerian Kesihatan menerusi Facebook memaklumkan, kes baharu pula merekodkan sebanyak 21,668 kes termasuk 58 kes import, menjadikan jumlah kes positif Covid-19 sebanyak 1,342,215 kes.
“Terdapat 237,021 kes aktif dengan 1,059 kes sedang dirawat di Unit Rawatan Rapi dan 543 kes memerlukan bantuan pernafasan.
“Kes sembuh mencatatkan sebanyak 17,687 kes, menjadikan jumlah kes sembuh sebanyak 1,093,503 kes,” katanya di sini hari ini. -K!ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suara tak sepadan dengan muka
Oleh MOHD RASDAN AHMAD

12 Ogos 2021, 7:19 pm
PETALING JAYA – Pelbagai kisah dan cerita pasti dialami oleh petugas kesihatan tidak kira di Pusat Pengambilan Vaksin (PPV) mahupun Pusat Penilaian Covid-19 (CAC) sepanjang tempoh Perintah Kawalan Pergerakan (PKP) sejak Mac tahun lalu.
Terbaharu, satu klip video yang menyaksikan seorang wanita cantik yang melatah ketika melalukan ujian calitan di sebuah pusat CAC tempatan mencuit hati orang ramai di laman sosial ketika ini.
Video berdurasi 42 saat tersebut menyaksikan seorang wanita cantik melatah ketika petugas kesihatan mengambil sampel di dalam hidungnya.
Apa yang melucukan apabila suara wanita itu mirip suara warga emas dan sedikit kasar jika dibandingkan dengan umur dan rupa parasnya.
Petugas kesihatan yang menjalankan tugas itu juga kelihatan terkejut dan beberapa kali memohon maaf, namun wanita tersebut berkata tidak salah itu hanya tindakannya yang melatah.
“Tidak ada apa-apa, saya hanya melatah, saya minta maaf banyak-banyak,” jelas wanita tersebut.

Rata-rata orang ramai juga terkejut dengan suara yang dikeluarkan oleh wanita tersebut dan menyatakan suaranya tidak sepadan dengan penampilan dan raut wajahnya yang cantik.
“Kalau aku pun terkejut, apa suara tak ‘tally’ dengan rupa. Kasar dia tak boleh bawa bincang. Harap petugas tu ‘cool’ sahaja dan berkali-kali mohon maaf,” jelas Farrah Hannan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929